Keputusan benar pelarian bekerja harus berdasarkan data KDN, kata menteri

Sebarang keputusan bagi membenarkan pelarian diambil bekerja dalam mana-mana sektor pekerjaan haruslah berdasarkan data oleh Kementerian Dalam Negeri (KDN), kata menteri berkaitan Saifuddin Nasution Ismail.
Susulan keputusan mesyuarat Majlis Keselamatan Negara dan mesyuarat Kabinet baru-baru ini, beliau berkata KDN kini dalam usaha mengumpul data berkaitan pelarian misalnya jantina, umur dan negara asal mereka.
"KDN diberikan tanggungjawab untuk mendaftar pelarian dan mereka diberikan kad pelarian (dokumen pendaftaran pelarian).
“Sebelum ini, inisiatif kerajaan adalah melantik pihak ketiga (projek Sistem Pengesan Maklumat Pelarian - TRIS) yang mana mereka hanya dapat mendaftar kira-kira 30,000 sahaja berbanding data yang diperoleh daripada Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) (185,000 orang),” katanya.
Saifuddin Nasution berkata demikian kepada pemberita selepas menghadiri Sambutan Aidilfitri Maritim Malaysia di Ibu Pejabat Agensi Penguatkuasaan Maritim Malaysia, di Putrajaya, hari ini.
Beliau berkata Jabatan Imigresen diberi tanggungjawab untuk mendaftar golongan pelarian ini dan apabila telah didaftarkan, kementerian boleh membantu untuk mencarikan mereka pekerjaan.
"… daripada mereka yang cari kerja, kita boleh bantu carikan bergantung kepada dasar dan keputusan kerajaan. Kita belum lagi ke arah itu, apa yang penting adalah data," katanya.
Sementara itu, mengulas mengenai isu penempatan pelarian di Pulau Pinang baru-baru ini, beliau berkata mana-mana pihak tidak boleh bertindak atas undang-undang sendiri dan hanya agensi penguat kuasa dibenarkan mengambil tindakan seperti Polis Diraja Malaysia dan Jabatan Imigresen.
"Usaha yang sedang dibuat untuk mengurus mendaftarkan data sebenar pelarian untuk kerajaan, boleh digunakan untuk susun langkah-langkah ke depan dan kerjasama dengan UNCHR untuk perkongsian data supaya kerjasama ini boleh bantu mempercepatkan lagi perancangan terhadap pelarian.
"Jika tidak, kita membiarkan pelbagai isu timbul, sentimen tempatan membengkak. Sekarang mungkin perkara kecil tetapi ia tidak boleh dibiarkan, tidak boleh dipandang enteng," katanya.


2 nama bersaing sebagai MB Perak baru

Selepas Timbalan Presiden Bersatu Ahmad Faizal Azumu disingkirkan sebagai menteri besar kerana gagal dalam usul undi percaya di Dewan Undangan Negeri (DUN) Perak pagi tadi, dua nama disebut-sebut sebagai bakal menggantikan ahli Dewan Undangan Negeri (Adun) Chenderiang itu, kata sumber kepada MalaysiaNow.Sumber berkata, nama Pengerusi Badan Perhubungan Umno Perak Saarani Mohamad dan bekas menteri besar, Zambry Abd Kadir disebut-sebut bakal menggantikan Faizal yang juga ahli Parlimen Tambun.“Saarani adalah pilihan pertama kerana beliau adalah pengerusi Umno negeri yang kebiasaannya dilantik sebagai menteri besar di negeri-negeri lain.“Manakala Zambry menjadi pilihan disebabkan prestasi baik ketika menyandang jawatan itu selama dua penggal 2009 dan 2013. Jadi jangan terkejut jika Zambry dilantik sekali lagi oleh Sultan Perak,” kata sumber Umno Perak kepada MalaysiaNow.MalaysiaNow cuba menghubungi Shaarani untuk mendapatkan ulasan akan tetapi Adun Kota Tampan itu enggan mengulas.“Shaarani adalah pilihan pertama kerana beliau adalah pengerusi Umno negeri yang kebiasaannya dilantik sebagai menteri besar di negeri-negeri lain.Sebelum ini negeri Johor dan Melaka yang dipimpin PH kembali ke tangan Umno selepas berlakunya perubahan tampuk pimpinan di Putrajaya.Bekas exco Perak yang pernah menganggotai Umno dan Bersatu Hamidah Osman berkata, apa yang berlaku menunjukkan keretakan hubungan antara dua parti Melayu itu dalam kerajaan PN di Perak.Beliau bagaimanapun berkata, untuk melantik MB yang baru tidak semudah yang disangkakan.“Untuk melantik MB kita perlukan 30 sokongan dan setakat ini Umno hanya ada 25 kerusi tak cukup lagi 5,” kata beliau yang kini merupakan naib presiden Putra, parti yang diasaskan Ibrahim Ali kepada MalaysiaNow.“Setakat ini semua orang ingin tahu siapa 10 Adun yang undi menyokong Faizal. Mungkinkah ada Adun Pas dalam 10 orang itu? Dan jika ada bermakna Umno tetap tidak mempunyai sokongan yang kuat untuk melantik MB.”Hamidah berkata, jalan terbaik untuk menyelesaikan kemelut politik negeri ialah dengan membubarkan DUN bagi memberikan laluan kepada Pilihan Raya Negeri (PRN).“Namun disebabkan kebimbangan peningkatan kes Covid-19 membuatkan Sultan perlu meneliti daripada semua aspek sebelum membuat sebarang keputusan dan mencari jalan penyelesaian yang terbaik.“Faizal menubuhkan barisan exco bersandarkan ‘gabungan terpaksa’ selepas hanya dia sahaja merupakan ahli Bersatu di Perak manakala dua lagi Adun lompat daripada Barisan Nasional (BN) dan termasuklah ketika runtuhnya kerajaan PH di Perak hendak menubuhkan kerajaan bersama PN mengambil masa yang agak lama.”Faizal hari ini disingkirkan sebagai MB Perak selepas gagal mendapat sokongan terhadap usul undi percaya kepadanya yang dikemukakan Abd Manaf Hashim Adun (Umno-Pengkalan Baharu).Dalam undi belah bahagi yang diadakan di DUN Perak pagi tadi, 48 tidak menyokong, 10 menyokong dan seorang berkecuali.


SKMM akan kaji peraturan kendiri aplikasi, platform media sosial

Suruhanjaya Komunikasi dan Multimedia (SKMM) berkata pihaknya akan mengkaji semula kerangka kawal selia sedia ada ekoran berlakunya peningkatan tahap kandungan yang dieksploitasi oleh penjenayah dan mereka yang cuba mengganggu-gugat keselamatan awam dan keharmonian negara.
Suruhanjaya itu dalam satu kenyataan berkata, terdapat beberapa aplikasi Over-The-Top (OTT) dan platform media sosial yang dilihat gagal mengawal selia penggunaan platform mereka sejajar dengan kepentingan nasional dan perundangan negara.
"Justeru, tindakan kawal selia yang lebih ketat dan campur tangan oleh pihak pengawal selia adalah diperlukan bagi melindungi kepentingan pengguna dan orang awam," kata Pengerusi MCMCMohamad Salim Fateh Din.
“SKMM tidak akan berkompromi dengan perbuatan menyalahgunakan platform dalam talian dan telekomunikasi, rangkaian ataupun kemudahan dalam talian untuk tujuan scam, aktiviti siber yang berniat jahat, penipuan, phishing, kandungan yang menggugat kestabilan dan keharmonian kaum, serta penghinaan terhadap institusi Diraja.
"Kami akan bertindak terhadap mereka yang melanggar undang-undang."
Tambah beliau, suruhanjaya itu akan bekerjasama dengan polis, Bank Negara Malaysia (BNM) dan Pusat Pencegahan Jenayah Kewangan Nasional (NFCC) untuk memerangi aktiviti penipuan itu.
MCMC berkata, kebimbangan tersebut berbangkit selepas hasil pemerhatian yang dijalankan mendapati, jumlah kes penipuan menunjukkan peningkatan, dengan sejumlah 11,858 aduan berkaitan penipuan diterima setakat April sejak penubuhan NSRC pada Oktober 2022.
“Perangkaan yang diperoleh daripada Jabatan Siasatan Jenayah Komersil (JSJK) PDRM bagi tempoh antara 2021 sehingga April mendedahkan, jumlah kerugian akibat scam mencecah sehingga RM1.2 bilion.
“Bagi tempoh yang sama juga, jumlah berita palsu yang dilaporkan kepada MCMC adalah sebanyak 2,125. Selepas meneliti bilangan kes penyalahgunaan dan ancaman yang ditimbulkan akibat sikap lepas tangan oleh penyedia platform
Suruhanjaya itu berkata kewajipan ini termasuk mengenakan serta menguatkuasakan kewajipan terhadap mereka yang mengendalikan platform sedemikian dan pihak yang mendapat manfaat daripada digitalisasi untuk mengambil “langkah-langkah tegas” bagi memastikan platform atau rangkaian kendalian mereka tidak digunakan sebagai forum untuk melanggar undang-undang negara ataupun mengancam kepentingan awam.
“MCMC sebagai badan kawal selia industri tertumpu di Malaysia, akan turut mengkaji semula pendekatan kawal selia untuk melaksanakan tahap pengawasan yang lebih tinggi menerusi instrumen perundangan sedia ada.
“Ini termasuklah kajian semula ke atas pengecualian terhadap sesetengah aktiviti selain mengenakan sekatan jenayah dan arahan punitif terhadap entiti yang enggan mengambil langkah-langkah segera bagi memastikan aktiviti-aktiviti jenayah yang berlaku dalam rangkaian atau platform mereka dihentikan.


Persatuan majikan tolak semua jenis pengeluaran KWSP sebelum umur 60 tahun

Sebuah persatuan majikan berkata ia bukan sahaja menentang sebarang langkah membenarkan lagi pengeluaran Kumpulan Wang Simpanan Pekerja (KWSP), tetapi juga menggesa syaratnya diperketatkan lagi dengan membenarkan pengeluaran hanya apabila mencapai umur persaraan.
Persekutuan Majikan-Majikan Malaysia (MEF) mencadangkan kerajaan menghapuskan syarat semasa yang membenarkan pencarum mengeluarkan satu pertiga daripada jumlah simpanan apabila mencapai umur 50 tahun, dan pengeluaran lengkap apabila berusia 55 tahun.
Katanya, langkah sedemikian penting bagi memastikan wang rakyat cukup menjelang usia tua.
“Dasar semasa yang membenarkan pengeluaran ketiga selepas 50 tahun dan pengeluaran semua simpanan KWSP pada umur 55 tahun disemak semula.
"Memandangkan umur bersara dinaikkan daripada 55 kepada 60 tahun pada 2013, sudah tidak relevan bagi KWSP untuk membenarkan pencarumnya mengeluarkan simpanan apabila mencapai 55 tahun," kata Presiden MEF Syed Hussain Syed Husman.
Perdana Menteri dan Menteri Kewangan Anwar Ibrahim berulang kali menolak gesaan bagi membenarkan pengeluaran KWSP, di tengah-tengah desakan pelbagai pihak yang mengatakan langkah itu akan membantu meringankan masalah kewangan rakyat susulan pandemik.
Semasa kemuncak pandemik, empat fasa pengeluaran KWSP dibenarkan, mencetuskan amaran daripada dana persaraan itu bahawa sebilangan besar rakyat tidak akan simpanan yang cukup buat hari tua mereka.
MEF berkata ia berharap kerajaan akan mempertimbangkan "cara lain" bagi menangani masalah kos sara hidup, sambil menambah terdapat subsidi yang disasarkan bagi mereka yang memerlukan dana.
"MEF yakin dengan semua pakar dan penasihat dalam kerajaan yang mereka akan buat dasar yang betul untuk membantu golongan yang memerlukan," kata Syed Hussain.


Mahkamah cadang kes pengubahan wang haram Rosmah dikendali hakim lain

Hakim Mahkamah Tinggi yang mengendalikan kes pengubahan wang haram serta pengelakan cukai Rosmah Mansor hari ini mencadangkan agar prosiding kes itu dijalankan di hadapan hakim lain bagi membolehkan kes didengar lebih awal.Hakim Mohamed Zaini Mazlan membuat cadangan itu selepas Timbalan Pendakwa Raya (TPR) Poh Yih Tinn memaklumkan kepada mahkamah akan perkembangan terkini kes rasuah Rosmah berhubung projek solar hibrid untuk sekolah di pedalaman Sarawak yang ditetapkan hujahan lisan pada 10 Februari depan selepas pihak pendakwaan menutup kes mereka pada 10 Disember lalu.Terdahulu, Mohamed Zaini yang mendengar kedua-dua kes tersebut, memutuskan untuk memulakan prosiding kes pengubahan wang haram serta pengelakan cukai yang sebelum ini ditetapkan pada Mei, selepas kes rasuah Rosmah selesai.Mohamed Zaini: Kamu boleh menimbang untuk memindahkan kes ini kepada hakim lain jika kamu mahu memulakan perbicaraan lebih awal.Poh: Saya perlu merujuk kepada TPR kanan.Mohamed Zaini: Sila timbangkan, tetapi mahkamah ini tidak ada masalah sekiranya mahu kes tersebut dikekalkan di sini. Kita akan tetapkan pengurusan kes seterusnya pada 25 Feb tahun depan, sementara menunggu pendakwaan menimbang cadangan saya.Poh: Okey, saya akan bincangkan cadangan itu dengan (TPR Kanan) Gopal Sri Ram.Peguam Geethan Ram Vincent mewakili Rosmah, 69, yang mendapat pengecualian daripada menghadiri prosiding hari ini.Pada 4 Oktober 2018, isteri bekas perdana menteri Najib Razak itu mengaku tidak bersalah atas 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim di sini, dari 1 Mei 2014 hingga 1 Mei 2018.Pertuduhan pengubahan wang haram itu dikemukakan mengikut Seksyen 4(1)(a) Akta  Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Amlatfpuaa) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Pertuduhan mengelakkan cukai pula dibuat mengikut Seksyen 77(1) Akta Cukai Pendapatan 1967 yang menuntut Rosmah mengemukakan penyata pendapatan bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Moratarium bersasar: Respon orang ramai belum memuaskan

Respons orang ramai kepada moratorium bersasar masih belum memuaskan, walaupun kerajaan sudah melanjutkan bantuan itu bagi tempoh 3 bulan lagi.Timbalan Menteri Kewangan II, Mohd Shahar Abdullah berkata bank sudah bersedia untuk membantu dan memproses permohonan orang ramai, namun respons yang diterima tidak seperti yang diharapkan.“Tarikh berakhirnya moratorium secara automatik berbaki 29 hari sahaja lagi,” katanya dalam kenyataan.Shahar melaporkan dalam tempoh 2 minggu bermula 7 Ogos, sebanyak 139,424 bantuan bayaran balik pembiayaan untuk pelanggan individu diterima dan sebanyak 109,172 daripadanya mendapat kelulusan.Bagi pelanggan PKS termasuk usahawan mikro, sebanyak 5,017 permohonan diterima dan 4,300 daripadanya mendapat kelulusan.“Orang ramai dan PKS harus ingat bank memerlukan masa untuk memproses permohonan bantuan bayaran balik pembiayaan yang dikemukakan. Secara umumnya 1 hingga 5 hari untuk pelanggan individu dan 3 hari hingga 2 minggu untuk permohonan PKS,” katanya.


Polis siasat kafe hias dinding guna wajah pemimpin komunis China, Mao Zedong

Polis membuka kertas siasatan bagi menyiasat dua kafe di Pulau Pinang yang didapati menggunakan kertas hiasan (wallpaper) memaparkan wajah pemimpin komunis, Mao Zedong bagi menghiasi dinding dalamannya.Ketua Jabatan Siasatan Jenayah Pulau Pinang SAC Rahimi Ra’ais berkata siasatan awal mendapati premis kafe di Juru, Bukit Mertajam dekat ini dan di Pulau Tikus di George Town, adalah milik seorang lelaki tempatan berusia 40 tahun.“Setakat ini polis merekodkan keterangan beberapa individu termasuk pekerja di kafe berkenaan bagi membantu siasatan, pemiliknya kami belum mengambil (keterangan) kerana lelaki itu sedang menjalani kuarantin Covid-19 selama 14 hari,” katanya kepada Bernama hari ini.Beliau berkata kertas hiasan dinding di dua buah kafe berkenaan diturunkan malam tadi, dan polis membuka kertas siasatan, bagi menyiasat kes itu mengikut Seksyen 505(b) Kanun Keseksaan, dan Seksyen 47 Akta Pertubuhan 1966 berkaitan penerbitan propaganda pertubuhan haram.Semalam, maklumat mengenai kafe yang menghiasi dindingnya menggunakan gambar wajah pemimpin komunis itu menjadi tular di media sosial.


Lembah Klang dilanda banjir selepas hujan lebat

Hujan lebat berterusan sekitar Lembah Klang sejak malam tadi menyebabkan beberapa kawasan dilaporkan terjejas akibat banjir antaranya di Selangor melibatkan Sepang, Hulu Langat, Petaling dan Klang.
Menurut Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor sebanyak tujuh PPS dibuka sejak awal pagi ini melibatkan perpindahan lebih 800 mangsa daripada kira-kira 200 keluarga.
PPS tersebut adalah Dewan Orang Ramai Gemilang, Taman Gemilang di Sepang; Sekolah Kebangsaan (SK) Ulu Semenyih dan Balai Raya Pekan Bangi Lama di Hulu Langat, Dewan Camelia Putra Height dan Masjid Putra Height di Petaling, Masjid Kampung Johan Setia dan Balai MPKK Kampung Jalan Kebun Batu 7 di Klang.
Manakala PPS di Sekolah Menengah Kebangsaan Jeram di Kuala Selangor serta Dewan Bagan Nakhoda Omar dan Dewan Simpang 5 di Sabak Bernam masih beroperasi sejak 11 November.
Pengarah Bomba Selangor Norazam Khamis berkata satu kejadian tanah runtuh berlaku awal pagi tadi di Taman Sri Jelok, Kajang melibatkan sebuah rumah teres dua tingkat  dan  empat mangsa berusia 19 hingga 26 tahun berjaya diselamatkan.


Covid-19: Sebanyak 186 kes baru dengan 1 korban

Sebanyak 186 kes baru Covid-19 direkodkan semalam menjadikan jumlah keseluruhan sebanyak 5,041,007 kes.
Selain itu, seramai 158 pesakit pulih, menjadikan jumlah keseluruhan kes sembuh sebanyak 4,994,718.
Ketika ini, 9,333 kes aktif direkodkan di mana 9,000 atau 96.4% daripadanya menjalani kuarantin kendiri.
Tiada pesakit ditempatkan di pusat kuarantin sementara 326 (3.5%) pesakit dimasukkan ke hospital.
Pesakit yang memerlukan rawatan di unit rawatan rapi (ICU) adalah sebanyak tujuh kes dengan empat daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat virus sebanyak 36,956 orang.


Anwar enggan ulas kenyataan Azmin berhubung audio ‘perbualan telefon’

Presiden PKR Anwara Ibrahim enggan mengulas panjang mengenai kenyataan bekas timbalannya, Mohamed Azmin Ali berhubung rakaman suara perbualan telefon yang mengandungi suara mirip Anwar dan Ahmad Zahid Hamidi.“Itu pandangan dia. Pasal video, audio ni dia pandai.” katanya dalam sebuah sidang media mengenai kemasukan agamawan dalam PKR hari ini.Semalam, bekas timbalan presiden PKR Mohamed Azmin Ali hari ini secara terbuka mengesahkan sekali gus meyakini rakaman perbualan telefon membincangkan Perhimpunan Agung Umno antara dua individu yang bocor baru-baru ini adalah Anwar dan Zahid.Dalam rakaman berdurasi empat minit didedahkan MalaysiaNow, suara seakan dua pemimpin parti politik itu didengar saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral Anwar kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti ituKedua-dua pemimpin parti itu juga berkata akan menghantar pegawai masing-masing untuk melaporkan perkara tersebut kepada polis.Ketua Polis Negara Abdul Hamid Bador turut dilaporkan berkata mereka berdua akan dipanggil untuk membantu siasatan.


Lebih dari 83% populasi dewasa lengkap divaksinasi

Sebanyak 83.1% populasi dewasa atau 19,481,412 oranglengkap vaksinasi Covid-19 setakat semalam.Sementara 93.7% atau 22,715,503 lagi telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi keseluruhan, 59.7% telah menerima vaksin lengkap sementara 69.6% telah menerima sekurang-kurangnya satu dos suntikan vaksin.Setakat semalam, suntikan vaksin di bawah Program Imunisasi Covid-19 Kebangsaan (PICK) telah mencecah sebanyak 42,106,397.


Pembukaan sekolah dilewatkan ke 3 Oktober, kata menteri pendidikan

Pembukaan sekolah yang dijadualkan pada 1 September ini dilewatkan ke 3 Oktober secara berperingkat, kata Menteri Pendidikan Radzi Jidin.Beliau berkata pembukaan itu yang mengambil kira situasi semasa Covid-19 dalam negara akan bermula dengan murid-murid kelas peperiksaan.“Perincian mengikut fasa Pelan Pemulihan Negara akan dimaklum dalam masa terdekat.“Namun, berdasarkan SOP Majlis Keselamatan Negara, tiada sekolah akan dibuka untuk negeri fasa 1 PPN.“Saya berharap penjelasan ini dapat meredakan kebimbangan ibu bapa,” katanya dalam satu kenyataan video hari ini.Katanya, KPM tidak membuat pengumuman terkini mengenai pembukaan sekolah kerana pengurusan Covid-19 yang berubah-ubah.“Semua perkara ini berada dalam perancangan KPM, kita dah teliti dan susun rapi. Namun begitu, kita perlu melihat keadaan semasa sebelum kita memilih perancangan apakah yang akan dilaksanakan,” katanya.Dalam pada itu, katanya kadar vaksinasi memabbitkan kakitangan yang bakal terlibat dengan pembukaan sekolah juga berada di tahap yang menggalakkan.“Pada hari ini, jumlah guru yang sudah terima sekurang-kurangnya dos pertama ialah 92.4% dari 61.3% pada 17 Julai.“Bagi Anggota Kumpulan Pelaksana, 87.9% menerima sekurang-kurangnya dos pertama manakala 72% kakitangan sokongan telah menerima dos pertama,” katanya.Radzi memberi jaminan sekolah tidak akan dibuka kecuali seluruh ekosistem persekolah bersedia untuk menerima murid-murid secara bersemuka.Menjelaskan kenyataan KPM pada 17 Julai lepas, beliau berkata ia bagi memastikan ekosistem sekolah bersedia untuk menerima murid secara bersemuka, namun tertakluk kepada penilaian risiko oleh kementerian kesihatan.Katanya, ini kerana pembukaan semula sekolah membabitkan pergerakan lebih 5 juta murid dan 500,000 guru.Jelas beliau, pembukaan sekolah tidak boleh dilihat secara keseluruhan memandangkan situasi Covid-19 berbeza di setiap negeri.


Measat-3d bakal tambah baik perkhidmatan internet Malaysia

Satelit Measat-3d yang akan dilancar Khamis ini bakal menambah baik dengan ketara perkhidmatan Internet dan kadar ketersambungan capaian Internet terutamanya di kawasan luar bandar.Ketua Pegawai Operasi Measat Satellite Systems Sdn Bhd (Measat) Yau Chyong Lim berkata perkara itu membolehkan pihaknya mewujudkan masyarakat inklusif digital dan menyokong aplikasi jalur lebar berkelajuan tinggi antaranya Revolusi Industri 4.0 (IR4.0), internet kebendaan (IoT) dan teleperubatan.“Menerusi Measat-3d dan perkhidmatan CONNECTme NOW, kami menyasarkan untuk mengisi kelompangan jalur lebar di lokasi-lokasi yang tidak mempunyai liputan mudah alih 4G, 5G atau fiber di Malaysia bagi menyediakan akses Internet kepada populasi yang terpinggir,” katanya kepada Bernama.Yau berkata Measat-3d akan dilancarkan dari European Spaceport di Kourou, French Guiana yang terletak di Amerika Selatan dan kerajaan Malaysia akan diwakili Ketua Setiausaha Kementerian Komunikasi dan Multimedia Mohammad Mentek.Bersempena pelancaran itu, beliau memaklumkan satu majlis istimewa akan dianjurkan di ibu negara bagi membolehkan para jemputan menonton pelancaran itu secara langsung dan ia dijangka dihadiri tetamu kehormat termasuk Perdana Menteri Ismail Sabri Yaakob dan Menteri Komunikasi dan Multimedia Annuar Musa.Yau berkata pelancaran Measat-3d dijayakan dengan sokongan kementerian, serta Suruhanjaya Komunikasi dan Multimedia Malaysia.Menurutnya pihak Measat menyokong penuh hasrat kerajaan untuk mencapai sasaran akses Internet 100% menjelang 2025 melalui pelan Rangka Tindakan Ekonomi Digital Malaysia dan melalui sasaran Pelan Jalinan Digital Negara (Jendela) untuk mendigitalkan negara.“Dalam jangka masa panjang, ia menjanjikan untuk meningkatkan kualiti hidup semua rakyat Malaysia, termasuk mereka yang tinggal di kawasan paling terpencil di negara ini,” katanya.Yau memaklumkan Measat-3d akan memastikan pertumbuhan berterusan dan kesinambungan perkhidmatan untuk penyiar terkemuka dunia serta televisyen satelit Direct-to-Home (DTH) kepada lebih 20 juta isi rumah di seluruh Malaysia, Indonesia dan India.Katanya pemilik satelit berkenaan ialah Measat, iaitu syarikat tempatan milik penuh warga Malaysia, namun keupayaan perkhidmatan Measat-3d adalah luas, iaitu meliputi kawasan Asia Tenggara, Asia Pasifik, Afrika dan Eropah Selatan.Yau berkata satelit Measat-3d, iaitu satelit baru dan canggih milik Measat setakat ini dianggarkan membelanjakan kos RM1.2 bilion.“Measat-3d akan menyertai Measat-3a dan Measat-3b di hotslot 91.5°E yang menyediakan peningkatan dan lebihan kapasiti untuk perkhidmatan DTH Astro, serta perkhidmatan penyiaran, telekomunikasi dan Internet jalur lebar. Satelit Measat-3d mempunyai jangka hayat 18 tahun,” katanya.Measat-3d menggunakan model satelit “Eurostar E3000 geostationary satellite” yang dibina oleh Airbus Defence and Space. Airbus adalah perintis global dalam industri aeroangkasa dan beroperasi dalam sektor pembuatan pesawat komersial, helikopter, pertahanan dan angkasa lepas).Yau berkata dengan menggunakan kapasiti ‘High Throughput Satellite’ pada Measat-3d, Measat berupaya meningkatkan daya pemprosesan kapasiti jalur lebar mereka sebanyak 10 kali ganda kepada 30 gigabit per saat (Gbps), sekali gus membolehkan akses kepada jalur lebar berkelajuan tinggi walaupun di kawasan yang terhad atau tiada ketersambungan di darat.“Internet kelajuan tinggi akan ditambah baik daripada kelajuan muat turun 30 megabit per saat (Mbps) ketika ini kepada 100 Mbps, membolehkan pengguna menstrim kandungan tinggi data seperti video 4K atau 8K.“Measat-3d akan dapat merapatkan jurang digital di kawasan yang tidak diliputi teknologi mobil 4G atau 5G atau gentian di Malaysia,” katanya.Menurut Yau Measat-3d boleh dimanfaatkan untuk menawarkan perkhidmatan data, suara dan video kepada tiga hingga 5% populasi (atau kira-kira dua juta rakyat) yang masih belum mempunyai sambungan gentian atau jalur lebar tanpa wayar.


Kerajaan pertimbang tambah peruntukan tingkatkan keupayaan PDRM

Polis Diraja Malaysia (PDRM) harus memperkasakan keupayaan anggota dalam menguasai perundangan negara selain melengkapkan aset, peralatan dan senjata canggih dalam usaha bergerak ke hadapan bagi mendepani cabaran dan ancaman moden yang semakin mencabar.Perdana Menteri Muhyiddin Yassin berkata PDRM perlu mempertingkat penyertaan anggota serta pegawai PDRM dalam latihan, kursus atau persidangan yang dianjurkan bukan hanya di dalam negara malahan di peringkat antarabangsa bagi memperoleh pendedahan dan perkongsian lebih global dan terkini.“Kolaborasi dan kerjasama strategik di peringkat antarabangsa yang dijalinkan oleh PDRM selama ini mampu meletakkan pasukan keselamatan negara ini sebaris dengan pasukan keselamatan dari negara luar seperti Scotland Yard, Royal Military Police United Kingdom dan Hong Kong Police Force,” katanya.Beliau berkata demikian dalam amanatnya sempena sambutan Peringatan Hari Polis ke-214 di Dataran Kawad Pusat Latihan Polis (Pulapol) di sini hari ini. Turut hadir Menteri Dalam Negeri Hamzah Zainudin, Panglima Angkatan Tentera Affendi Buang dan Ketua Polis Negara Abdul Hamid Bador.Perdana menteri berkata bagi membina pasukan penguatkuasaan undang-undang yang kukuh dan utuh, penerapan nilai disiplin dan integriti juga perlu dititikberatkan dalam pembinaan sahsiah anggota PDRM.Selain itu, katanya untuk meningkatkan prestasi pasukan, semua anggota PDRM harus mempunyai sifat ‘sense of belonging’ kepada pasukan dan rasa tanggungjawab tinggi kepada amanah yang digalas.Mengulas lanjut, Muhyiddin berkata dalam usia yang menjangkau 214 tahun, PDRM telah berjaya mengadaptasi dengan cemerlang melalui beberapa siri transformasi dan pembaharuan dari semasa ke semasa bagi memastikannya kekal relevan mengikut peredaran zaman.Bagaimanapun, Perdana Menteri percaya masih wujud ruang pemerkasaan yang luas untuk PDRM meningkatkan tahap profesionalisme dan kesiapsiagaan dalam memikul amanah.“Insya-Allah, berbekalkan niat yang ikhlas dan kerjasama berpasukan yang jitu, saya yakin dan percaya keupayaan pasukan PDRM dalam memelihara kedaulatan dan keamanan negara akan dapat terus dipertingkatkan serta nama baik PDRM akan kekal harum dalam kalangan seluruh rakyat Malaysia,” katanya.Beliau berkata kerajaan amat prihatin terhadap keperluan PDRM untuk meningkatkan keupayaannya meskipun melibatkan kos tambahan kepada kerajaan serta akan menimbangkan sekiranya wujud keperluan peruntukan bagi memperlengkapkan pasukan itu.Sebagai contoh, Muhyiddin berkata kerajaan telah bersetuju memanjangkan imbuhan kewangan RM500 kepada semua penerima Pingat Jasa Pahlawan Negara (PJPN) bagi yang sedang bertugas atau sudah bersara dalam berdepan situasi ekonomi mencabar ketika ini.Beliau berkata pemberian imbuhan itu akan dimanfaatkan lebih 80,000 penerima PJPN, termasuk 40,000 penerima pingat yang sudah bersara daripada perkhidmatan.Dalam pada itu, Muhyiddin turut menyeru semua pihak untuk berganding bahu dan bekerjasama dengan PDRM bagi membanteras apa juga usaha dan tindakan anasir-anasir yang cuba menggugat kedaulatan negara dan ketenteraman rakyat.Jelasnya, dalam menjaga keamanan negara, bebanan berkenaan tidak sepatutnya diletakkan di atas bahu pasukan keselamatan seperti PDRM semata-mata.


2020 berakhir dengan kes tertinggi Covid-19, 8 kematian

Sebanyak 2,525 kes baru Covid-19 dikesan hari ini termasuk 13 jangkitan import, menjadikan angka keseluruhan penularan dalam negara berjumlah 113,010 kata Ketua Pengarah Kesihatan Dr Noor Hisham Abdullah.Katanya, sebanyak 1,481 pesakit pulih dan dibenarkan pulang, menjadikan jumlah keseluruhan angka sembuh 88,941 kes atau 78.7%.“Selangor kembali melaporkan kes harian tertinggi iaitu sebanyak 1,205 kes atau 47.7%.“Ini diikuti Sabah sebanyak 299 kes (11.8%) dan Melaka 239 kes (9.5%),” katanya dalam satu kenyataan.Katanya, kes aktif dengan kebolehjangkitan pula berjumlah 23,598.“Daripada jumlah itu 131 pesakit di tempatkan di Unit Rawatan Rapi termasuk 60 memerlukan bantuan alat pernafasan,” katanya.Dukacita dimaklumkan terdapat lapan lagi kematian dilaporkan, menjadikan jumlah mangsa yang maut meningkat kepada 471 orang.Noor Hisham berkata terdapat lima kluster baru turut dikesan membabitkan negeri Selangor, Kuala Lumpur, Johor dan Negeri Sembilan.“Dua kluster dikesan di negeri Johor melibatkan Kluster Kampung Baharu dan Kluster Pekeliling,” katanya.Tiga lagi kluster adalah Kluster Jalan Gajah di daerah Klang, Selangor; Kluster Jalan Datuk (Titiwangsa, Kepong, dan Lembah Pantai, Kuala Lumpur) dan Kluster Jalan Rasah (Seremban, Negeri Sembilan dan Putrajaya).


Nyawa rakyat di tangan 222 ahli Parlimen

Setakat ini ada tiga pilihan raya yang bakal dihadapi negara iaitu Pilihan Raya Kecil (PRK) Batu Sapi, Pilihan Raya Negeri (PRN) Sarawak dan Pilihan Raya Umum ke-15 (PRU15).Masalahnya ketiga-tiga pilihan raya ini kemungkinan besar perlu diadakan ketika wabak Covid-19 terus menular di seluruh dunia sambil menunggu pengeluaran vaksin secara besar-besaran.PRK Batu Sapi boleh dihindarkan jika tiada calon bebas yang memasuki pertandingan dan membiarkan Warisan menang tanpa bertanding.Jika tidak, penduduk Batu Sapi dan pegawai Suruhan Pilihan Raya (SPR) dan petugas barisan hadapan akan berdepan dengan risiko tinggi dijangkiti Covid-19, yang sudahpun menjadi mudarat di Sabah.Jika kerajaan PN tumbang, dan tiada siapa yang mempunyai majoriti yang cukup untuk membentuk kerajaan, maka PRU15 terpaksa diadakan meskipun Covid-19 tengah mengganas.Bagi Sarawak pula, kerajaan negeri Sarawak disarankan menghabiskan penggalnya ke hari terakhir iaitu bulan Jun 2021 sebelum PRN diadakan.Namun begitu, tiada siapa yang tahu apakah ketika itu Covid-19 sudah reda dan situasi bertukar menjadi kondusif untuk membuat PRN. Apakah risikonya jika ketika itu kebolehjangkitan R-naught (R0) Covid-19 masih tinggi?Ataupun kerajaan Sarawak perlu membubarkan Dewan Undangan Negeri (DUN) lebih awal bersesuaian dengan kadar R0 yang kurang daripada paras 1.0 selama 30 hari untuk mengurangkan risiko jangkitan Covid-19 ketika kempen PRN?Mengambil iktibar daripada PRN Sabah, apakah SOP yang boleh dilakukan untuk mengelakkan jangkitan berleluasa ketika Sarawak perlu bergerak ke sana, ke sini demi menunaikan tanggungjawab sebagai pengundi?Bolehkah kerajaan memastikan setiap warga semenanjung dan Sarawak dikuarantin selama 14 hari selepas membuang undi sebelum pulang ke tempat kerja masing-masing?Perkara ini perlu dikaji secepat mungkin, namun apa yang pasti, ia bakal menyeksakan warga Sarawak dan juga menjejaskan lagi ekonomi negara.Jika PRN Sarawak ialah pilihan raya yang tidak boleh dielakkan, bagaimana pula dengan PRU15?Sebenarnya, PRU15 boleh dielakkan sehingga 2023.Ketika itu, dipercayai vaksin Covid-19 berada di pasaran dan wabak Covid-19 sudah berlalu.Namun begitu, mampukah kerajaan Perikatan Nasional (PN) ini bertahan sehingga saat itu?Susulan pendedahan pelbagai surat kepada Agong dari kalangan Umno sendiri, kerajaan PN ini boleh tumbang bukan kerana pembangkang kuat tapi kerana pertelingkahan yang tidak perlu ketika musim Covid-19 ini.Jika kerajaan PN tumbang, dan tiada siapa yang mempunyai majoriti yang cukup untuk membentuk kerajaan, maka PRU15 terpaksa diadakan meskipun Covid-19 tengah mengganas.Belanjawan 2021 akan menjadi penentu samada PRU15 akan diadakan pada musim pandemik Covid-19.Kematangan berpolitik dan sama ada nyawa rakyat dan ekonomi negara akan dijadikan pertimbangan utama 222 ahli Parlimen akan terburai di sesi Dewan Rakyat kali ini.Apakah PRU15 yang boleh dielakkan demi rakyat dan negara, dapat terus dielakkan oleh 222 ahli Parlimen ini?Ataupun PRU15 terpaksa diadakan kerana 222 ahli Parlimen ini tidak boleh berkompromi demi rakyat dan negara?Tanpa darurat, nasib rakyat dan negara kini terletak kepada 222 ahli Parlimen.Kini, rakyat cuma boleh berharap nasihat Yang di Pertuan Agong akan terus dijunjung oleh 222 ahli Parlimen ini, tanpa ada yang sembah derhaka demi rakyat dan negara untuk mengharungi wabak Covid-19 sehingga vaksinnya muncul.


PBRS, Upko kemuka keperluan segerakan vaksinasi ketika mengadap Agong

Keperluan melaksanakan segera vaksinasi Covid-19 di Sabah terutama di kawasan pedalaman antara fokus penting yang dikemukakan oleh PBRS dan Upko ketika menghadap Yang di-Pertuan Agong Sultan Abdullah Sultan Ahmad Shah semalam.Dalam sesi menghadap Seri Paduka dalam talian secara berasingan, Timbalan Presiden PBRS Arthur Joseph Kurup dan Presiden Upko Wilfred Madius Tangau sependapat bahawa pelbagai langkah pengukuhan perlu dilaksana bagi memastikan program vaksinasi lebih berkesan di Sabah.Arthur berkata Sabah masih menjadi antara negeri paling rendah dalam aspek pendaftaran vaksin di negara ini antaranya disebabkan faktor geografi serta infrastruktur jalan raya dan kemudahan Internet yang kurang efisien di negeri itu.“Bagaimanapun, program pendaftaran secara manual dijalankan di pedalaman seperti di Pensiangan supaya rakyat boleh didaftarkan menerima vaksin selain program vaksinasi bergerak untuk memberi suntikan vaksin kepada penduduk kampung.“Saya diberi peluang untuk menghadap Seri Paduka bagi mengemukakan beberapa pendapat dan ini menunjukkan keprihatinan Tuanku kepada rakyat Malaysia di Sabah,” katanya.Beliau berkata Agong amat prihatin terhadap isu berkaitan Covid-19 dan cara menanganinya serta cabaran program vaksinasi di kawasan terpencil.Arthur, yang juga timbalan menteri di Jabatan Perdana Menteri (Ekonomi) dan ahli Parlimen Pensiangan, berkata beliau turut mengemukakan pendapat mengenai keadaan ekonomi semasa termasuk aspek kadar pengangguran dan Keluaran Dalam Negara Kasar selain kesan pandemik Covid-19 kepada rakyat di pedalaman Sabah.Madius, yang juga ahli Parlimen Tuaran, pula berkata beliau mengemukakan kepada Agong mengenai keperluan penglibatan secara langsung jentera kerajaan negeri dan sektor korporat dalam proses menyegerakan proses vaksinasi di Sabah.“Beri peluang kepada kerajaan negeri beli vaksin dan jalankan program vaksinasi sendiri, begitu juga bagi sektor korporat yang mampu seperti GLC (syarikat berkaitan kerajaan), dia boleh beli vaksin dan berikan vaksin kepada petugas,” katanya dalam sidang akhbar secara dalam talian semalam.Beliau berkata selain itu, kerajaan harus menyegerakan proses kelulusan kepada lebih banyak jenis vaksin.Madius berkata beliau turut memaklumkan Agong mengenai keperluan menubuhkan Jawatankuasa Khas Parlimen yang baik bagi memastikan semua ahli Parlimen termasuk pembangkang diberi tanggungjawab dalam membuat keputusan memandangkan usaha memerangi Covid-19 memerlukan kestabilan politik.“Beri peluang kepada pemimpin pembangkang untuk turut duduk bersama dalam Majlis Keselamatan Negara terutama ahli Parlimen yang lebih kanan bagi bersama-sama memberi pandangan mengenai cara menangani Covid-19 dan juga mengatasi pelbagai isu berbangkit terutama yang melibatkan rakyat serta ekonomi.“Moratorium juga perlu dilaksanakan semula secara menyeluruh bukannya bersasar atau bersyarat bagi pinjaman bank kepada syarikat dan individu selain pemberian peranti komputer riba (kepada pelajar) perlu dipercepat dan capaian jalur lebar diperluas terutama di kawasan pedalaman,” katanya.


Sorry.


MN bukan milik eksklusif satu parti, kata PAS

Muafakat Nasional (MN) bukan milik eksklusif sesuatu parti atau kelompok, sebaliknya harus dibuka kepada semua kalangan yang cintakan perpaduan, keharmonian dan keadilan di negara ini, kata Setiausaha Agung PAS Takiyuddin Hassan.Justeru katanya muafakat Umno dan PAS itu perlu bekerjasama dengan mana-mana pihak yang mempunyai pandangan sama bagi menghadapi Pilihan Raya Umum ke-15 (PRU15), khususnya dalam memastikan tiada pertembungan sesama sendiri yang menguntungkan pihak lain.“MN perlu dijadikan amalan musyawarah dalam memperkasakan agenda Islam, Melayu, bumiputera khususnya, dan rakyat Malaysia amnya, secara tuntas dalam kerangka perlembagaan negara demi membangunkan negara inklusif, sejahtera dan menjamin keadilan sosial merentasi batas warna kulit mahupun anutan.“PAS amat yakin bagi mencapai cita-cita dan hasrat ini semua pihak perlu meneroka jalan damai dan saling menerima serta menghormati, bukan sebaliknya,” katanya dalam kenyataan hari ini.Sebelum ini timbul khabar angin bahawa PAS telah membatalkan kerjasama dengan Umno serta Piagam MN.Takiyuddin berkata mana-mana pihak juga tidak perlu meminta PAS memilih sama ada hendak bersama MN atau tidak kerana PAS adalah antara watak utama yang merangka dan berusaha menubuhkan MN atas dasar penyatuan ummah.Jelasnya PAS berpegang teguh dengan Piagam MN yang dimeterai di antara Umno dan PAS pada 14 September 2019 yang antara lain bersetuju membentuk kerjasama dengan mengembangkan naratif Islam dan Melayu tanpa menafikan kepelbagaian agama, kaum dan budaya sebagai paksi kepada kestabilan politik, keharmonian kaum serta kesejahteraan negara.“Dengan mengekalkan komitmen yang mantap dalam Agenda Besar MN, adalah jelas dari sudut pendekatan dan strategi politik tiada suatu pun halangan yang dikenakan untuk Umno daripada kekal bersama Barisan Nasional  mahupun untuk PAS daripada menyertai mana-mana gabungan atau kerjasama politik,” tegasnya.


Mesin jahit beri harapan baru bagi wanita berkerusi roda

K Ilavarasi nampak gembira duduk di kerusi roda dengan mesin jahit baru miliknya di atas meja.Baru-baru ini, wanita berusia 29 tahun itu menyatakan harapan untuk memperoleh pendapatan dan berdikari seperti wanita lain seusianya.Dengan keadaannya yang berkerusi roda sejak kecil, ia menjadi impian dan cabaran yang perlu dia hadapi.Namun impiannya nampak cerah apabila seorang penghantar barang mengetuk pintu menyerahkan sebuah mesin jahit baru.Terkesima, Ilavarasi tidak tahu bagaimana untuk memberikan reaksi ketika menerima pemberian itu.Penghantar barang itu mengatakan mesin jahit tersebut adalah hadiah daripada seorang yang ikhlas.Mengetahui niat ikhlas pemberi hadiah itu, Ilavarasi seakan tidak percaya namun hatinya gembira.“Saya tak dapat gambarkan perasaan gembira sewaktu terima mesin jahit ini,” katanya kepada MalaysiaNow di ruang tamu rumah rumah ibu saudaranya di Rawang.K Ilavarasi mempelajari bagaimana memasukkan benang ke dalam mesin jahit barunya ketika ditemui di Rawang.Baru-baru ini MalaysiaNow melaporkan cabaran yang dihadapi Ilavarasi yang diabaikan ibu kandung ketika usianya masih kecil kerana keadaan dirinya.Dia membesar dalam keterasingan daripada masyarakat sekeliling kerana tidak boleh berkawan dengan teman-teman seusianya selain tidak mendapat banyak bantuan daripada pihak berkuasa.Berseorangan di rumah, dia cuba meringankan beban ibu saudaranya dengan menjaga diri sendiri selain membantu melakukan kerja-kerja rumah.Namun dia sentiasa berharap untuk melakukan sesuatu yang lebih daripada itu, dia mahu dapatkan pendapatan dan bantu orang lain.Mesin jahit yang dihadiahkan seorang pemberi ikhlas itu mungkin menjadi kunci untuknya menggapai impian.“Saya tak sabar nak mula belajar bagaimana menggunakan mesin jahit ini,” kata Ilavarasi yang sebelum ini hanya menjahit menggunakan tangan.“Ada banyak teknik jahitan yang saya mahu cuba.”Ilavarasi memiliki bakat semulajadi dalam jahitan, kata ibu saudaranya kepada MalaysiaNow.“Kami tak pernah hantar dia ke kelas jahitan, tapi jahitannya bagus walaupun sebelum dapat mesin ini.“Jika inilah kesukaannya dan apa yang dia mahu buat, saya akan sokong dia,” tambahnya.K Ilavarasi menggunakan mesin jahitnya. Dia berterima kasih dan syukur dengan hadiah diterima daripada seorang yang tidak dikenalinya.Dengan mesin jahit itu, Ilavarasi kini memikirkan pelbagai perancangan berdepan hari-hari berikutnya.“Saya mahu jahit blaus dengan pelbagai gaya dan warna,” katanya.“Mungkin tahun depan saya sudah boleh jahit sari saya sendiri untuk raikan Deepavali.”Namun, pakaian pertama yang dia mahu jahit adalah sari khas buat ibu saudara yang menjaganya sejak kecil.Walaupun tidak mengetahui siapakah gerangan pemberi ikhlas itu, Ilavarasi mengucapkan terima kasih dan rasa syukurnya.“Saya tak akan lupakan kebaikan yang ditunjukkan oleh pemberi mesin jahit yang ikhlas ini,” katanya sambil menambah hadiah itu memberikan harapan baru untuknya maju ke hadapan.“Saya harap dapat belajar lebih banyak lagi dan akan terus cuba capai kejayaan dalam hidup saya.”


Israel berdegil, tolak permintaan AS redakan ketegangan di Gaza

Perdana Menteri Israel Benjamin Netanyahu pada Rabu menolak permintaan Presiden Amerika Syarikat (AS) Joe Biden untuk meredakan ketegangan di Semenanjung Gaza dan menegaskan serangan ketenteraan tetap akan diteruskan, lapor Agensi Anadolu.“Operasi itu akan diteruskan sehingga tujuannya tercapai,” menurut kenyataan pejabatnya.Netanyahu berkata serangan itu akan dipertingkatkan lagi “untuk mengembalikan ketenangan dan keamanan” kepada Israel.Pada Rabu, Rumah Putih berkata Biden berharap Netanyahu akan meredakan ketegangan di Semenanjung Gaza.“Presiden memberitahu perkara itu kepada perdana menteri, berharap ketegangan dapat diredakan dalam usaha menuju gencatan senjata,” kata jurucakap Karine Jean-Pierre.Sekurang-kurangnya 227 rakyat Palestin terbunuh, termasuk 64 kanak-kanak dan 36 wanita, dan 1,620 yang lain cedera dalam serangan Israel di wilayah yang dikepung sejak 10 Mei, menurut kementerian kesihatan.


Tonil Fatimah

Di Indonesia, bahasa Melayu pernah digunakan sebagai bahasa kesusasteraan secara meluas, khusus sebelum tahun 1942; yang mana istilahnya ialah Melayu Lingua Franca.Pemberdayaan bahasa Melayu ini berlaku kerana Belanda melihat bahasa ini mampu menjadi bahasa pemersatu dalam kalangan pelbagai varian etnik Melayu di seluruh kepulauan Nusantara.Kebanyakan buku dalam bahasa Melayu sebelum tahun 1942 itu selalunya diterbitkan dengan sistem ejaan Van Ophuysen.Salah sebuah karya sastera bahasa Melayu yang indah dan terkenal di Indonesia di hujung tahun 1930-an ialah sebuah tonil (atau sandiwara) dengan judul Fatimah oleh Hoesin Bafagih (1938).Tonil ini menampilkan 11 orang watak dan dikatakan dipentaskan di khalayak umum dalam bahasa Melayu Dagang.Hoesin seorang Arab Peranakan adalah aktivis seni, wartawan dan pengarang yang disegani.Apa yang menarik mengenai karya ini adalah sasarannya adalah Arab Peranakan di Indonesia (golongan Syed/Sharifah) itu sendiri.Tatkala itu sandiwara atau tonil seperti “Komedie Stamboel” yang mengadaptasi kisah-kisah dari Hikayat Seribu Satu Malam disambut dengan hangat sekali.Ia menjadi hiburan malam hari dan menggantikan seni tradisional.Tonil ini, seperti bangsawan lainnya dilakonkan di pentas “proscenium” di hadapan tabir, dan berbeza dengan pementasan tradisional seperti wayang kulit atau opera Cina kerana mempunyai butir dialog ala pementasan drama Barat.Malah pembinaan naratifnya juga seibarat lakon Barat, dengan kemuncak, unsur suspen dan peleraian.Fatimah menjadi tonil yang tersohor sebaik dipentaskan pada tahun 1938 itu kerana ia memperlihatkkan pertembungan antara dua kelompok Arab, iaitu “wulaiti” (Arab Hadhrami asli yang baru tiba) dan “muwallad” (Arab Peranakan).Sebaik sahaja ia dipentaskan ketika pertemuan Persatuan Arab Indonesia (PAI) tahun tersebut, drama ini dikritik hebat.Fatimah mengisahkan Nasir bin Umar asSyaibie seorang Sayyid atau keturunan Ba’lawi yang sedang sakit dan meminta adiknya Mansoer mengahwinkan anaknya Fatimah dengan seorang guru bernama Mochtar.Namun demikian sebaik Nasir meninggal dunia, Yusuf, abangnya Fatimah berusaha menghalang perkahwinan itu.Bukan itu sahaja, Yusuf menghabiskan segala harta benda bapanya dan malah berusaha menggadai bahagian seorang adik lelaki mereka (anak Nasir yang hilang) dan belum muncul.Di hujung tonil, terdedah rahsia bahawa Fatimah dan Yusuf adalah adik-beradik, mujur mereka belum sempat tidur bersama lantaran nikah gantung.Sandiwara Fatimah oleh Hoesin Bafagih.Fatimah menjadi kontroversi kerana beberapa sebab.Seperti yang telah dinyatakan lebih awal ia  mengkritik cara hidup dan cara fikir Arab Peranakan di Indonesia yang masih melihat Yemen sebagai negeri mereka dan bukannya Indonesia.Yang lebih membuatkan kaum wulaiti marah ialah kerana terdapat gambaran keturunan Arab yang tidak semenggah seperti Yusuf, Omar dan Salim yang kaki mabuk dan suka menghabiskan wang berpeleseran.Namun demikian pemerhatian lebih mendalam terhadap naskah ini (tonil ini kemudian diterbitkan) membuktikan terdapat banyak persoalan lain yang menyebabkan Hoesin Bafagih dibenci.Pengarang nampaknya mengkritik perbuatan nikah mutaah yang berleluasa dan disalahgunakan dalam kalangan para Syed.Mereka misalnya menikahi gadis tempatan di kawasan pedalaman dan kemudian meninggalkan mereka.Watak Nasir dalam Fatimah misalnya mempunyai sekitar 30 orang anak dan salah satunya yang memang dicari, tenyata Mochtar, menantunya sendiri.Selain cara hidup gasang tersebut, salah satu lagi yang turut dikecam oleh Hoesin Bafagih ialah kejumudan sistem pendidikan di madrasah kelolaan Arab Peranakan ini di mana tidak mempelajari ilmu dunia lainnya dan terlalu membesarkan keturunan Arab.Dalam satu bahagian tonil ini, anak-anak Arab Peranakan di sekolah yang diajar oleh Mochtar menyanyikan lagu “Hadhrami Jaa Biladi” atau “Hadhramaut Negeriku”.Sekolah-sekolah itu pula seperti ditunjukkan dalam Fatimah tidak ada sistem teratur dan mudah dipengaruhi oleh mana-mana hartawan Arab yang saling bersaing antara satu sama lain.Hoesin turut mengecam perangai sesetengah Arab yang enggan bergaul dengan masyarakat tempatan dan turut menjauhi kerja-kerja susah seperti menjaja dan menjadi buruh dengan alasan itu kerja yang hina dina dan tidak layak untuk kaum Sayyid.Namun demikian menurut saya, babak paling mengesankan pada Fatimah  ialah apabila watak Yusuf dengan bantuan Salim dan Omar cuba menjual bahagian adik kandungnya Mochtar yang tidak dikenali lagi itu kepada seorang agamawan bernama Ammi Oeboed.Ketika urus niaga batil itu berjalan, anak-anak Oeboed yang sedang mengaji ayat suci al-Quran membacakan ayat mengenai haramnya memakan harta di jalan salah seperti riba.Tatkala Fatimah dipentaskan itu, terdapat sekitar 70 ribu Arab asli yang baran dengan hasil kerja Hoesin dan telah mengadukan karya ini kepada pihak berkuasa kerana dianggap begitu menghina mereka.Ini mendorong Politieke Inlichtingen Dienst, polis rahsia Belanda mengarahkan agar sandiwara ini diharamkan.Usaha mementaskan Fatimah di Cirebon pada tahun 1939 menyebabkan kekacauan dan hanya dapat dipentaskan kembali pada Oktober 1939 di Prinsenpark Batavia dengan kawalan polis.Ekoran dari itu, drama Fatimah ini mendadak menjadi terkenal sekelip mata.Harus dinyatakan di sini, tonil ini tidak langsung menampilkan watak Fatimah.Semua yang berlakon adalah lelaki dan Fatimah hanya disebut-sebut sepanjang cerita tanpa dihadirkan sosoknya.Tidaklah diketahui mengapa tidak ada pelakon bernama Fatimah ini.Boleh saja kerana pementasan ketika itu belum cukup terbuka utuk menampilkan bintang pentas seorang perempuan, apatah lagi dalam kalangan masyarakat Arab yang konservatif.Atau ada kemungkinan, tonil Arab Peranakan ketika itu memang menghindari sebarang pengemukaan watak yang boleh digalas wanita atas alasan hukum.Meskipun dihalang , nama Fatimah meledak serta merta dan segera menjadi lambang perlawanan antara kaum muwallad terhadap wulaiti di mana kedai-kedai perniagaan Arab Peranakan banyak yang menggunakan nama Fatimah.Malah produk sabun, minyak rambut dan minyak wangi yang menjadi tumpuan dagang para Sayyid hampir semuanya dinamai dengan Fatimah.Penyanyi Arab-Indo terkenal ketika itu S.Abdoellah turut menyanyi sebuah lagu berjudul Fatimah dan hadir melagukannya dalam satu pementasan tonil ini di Solo.Tatkala tahun 1930-an itu, tonil ini mendapat perhatian pengkritik sastera dan jurnalis antara lain A.R Baswedan yang memuji kenekadan Hoesin Bafagih.Di Surabaya, malah Hoesin diberi jolokan sebagai “Bapa Fatimah”, satu gelar yang besar dalam kalangan orang Arab Peranakan.Hoesin bahkan tersemat dalam sejarah Indonesia dan dianggap sebagai reformis dan pemberani kerana sanggup mengkritik bangsa sendiri.Hari ini tonil ini diterbitkan semula, tambahan pula kerana ia dapat dikaitkan dengan seorang tokoh politik Indonesia yang ada kaitannya dengan jurnalis era tersebut.Sandiwara Fatimah ini berakhir dengan tragedi di mana watak ini menderita cinta dan meninggal dunia dalam keadaan nestapa.Tidaklah menghairankan juga drama ini menimbulkan kecoh kerana ketidakadilan yang menimpa watak ini diambil daripada nasib Fatimah Zahra di hujung usianya, yang mana kematian baginda begitu menyayat hati sekali.


SPRM tidak jumpa sebarang bukti saya terima rasuah, kata Muhyiddin

Pengerusi Perikatan Nasional (PN) Muhyiddin Yassin berkata pihak Suruhanjaya Pencegahan Rasuah Malaysia (SPRM) gagal menjumpai bukti bahawa beliau menerima sogokan wang dan rasuah selepas hampir lapan jam disoal siasat agensi itu sejak tengah hari tadi.
Bercakap kepada pemberita di luar ibu pejabat SPRM di Putrajaya, Muhyiddin kesal apabila bantuan yang disalurkan ketika negara berdepan krisis kesihatan Covid-19 dijadikan modal politik dan pertuduhan mahkamah.
"SPRM sepatutnya mengetahui bahawa tiada sebarang salah guna kuasa atau rasuah.
"Amat malang bila akaun Bersatu yang ada dana politik dianggap sebagai satu suapan," katanya.
Katanya, beliau akan dikenakan tujuh pertuduhan di mahkamah esok dan percaya tetap dihadapkan ke mahkamah meskipun pelbagai keterangan sudah diberikan dalam sesi soal siasat hari ini.
Muhyiddin menjelaskan, SPRM ketika mengambil keterangannya hari ini membangkitkan dua perkara itu berkaitan projek JanaWibawa dan rayuan pembatalan cukai oleh Syed Mokhtar Albukhary.
Bagi siasatan projek JanaWibawa, Muhyiddin yang juga ahli Parlimen Pagoh menegaskan beliau tidak melakukan apa-apa kesalahan undang-undang memandangkan dirinya tidak mempunyai kuasa untuk meluluskan projek kerajaan.
"Melulus projek adalah di bawah bidang kuasa Kementerian Kewangan (MOF). Saya tidak pernah memberi arahan atau mempengaruhi keputusan MOF.
“Saya sekadar melaksanakan keputusan Kabinet yang menghendaki Pejabat Perdana Menteri memanjangkan permohonan projek untuk dipertimbangkan oleh MOF mengikut syarat dan peraturan," katanya.
Menjelaskan lanjut, bekas perdana menteri itu berkata, JanaWibawa adalah projek untuk membangunkan semula ekonomi negara khususnya untuk menyelamatkan kontraktor Bumiputera yang terjejas teruk disebabkan pandemik Covid-19.
Tegasnya, beliau juga tidak pernah berjumpa dengan mana-mana kontraktor yang mendapat projek itu dan tidak mengambil wang daripada mereka.
"Sedihnya ini dijadikan modal politik seolah-olah satu skim mencuri wang negara.
"Itulah sebabnya jumlah yang dituduh berubah-ubah dari RM600 bilion ke RM530 bilion, kemudian turun mendadak ke RM92.5 bilion sebelum jadi RM4.5 bilion dan akhirnya jadi RM300 juta.”
Mengulas mengenai perkara kedua, Muhyiddin menjelaskan, sebab beliau disiasat atas kes ini adalah kerana meminitkan ayat "Sila teliti rayuan ini. Sekiranya teratur, saya tiada bantahan.”
Katanya, minit ini merujuk kepada rayuan Syed Mokhtar ke atas pembatalan pengecualian cukai ke atas Yayasan Albukhary selepas Pakatan Harapan (PH) menjadi kerajaan pada 2018.
"Rayuan ini dipertimbangkan oleh MOF dan LHDN dan kemudiannya diluluskan. Oleh sebab minit tersebut, saya kini didakwa menyalahgunakan kuasa.
"Jika ada sumbangan dari Syed Mokhtar, itu adalah sumbangan politik yang dimasukkan terus ke akaun Bersatu, bukan ke akaun saya," katanya sambil menambah tidak menerima satu sen daripada sumbangan itu atau memberi arahan kepada MOF untuk meluluskan rayuan terbabit.
Katanya, SPRM tiada asas untuk mendakwanya di bawah mana-mana undang-undang.
"Tetapi sudah ada arahan daripada pihak yang paling berkuasa dalam pentadbiran negara supaya saya didakwa.
"Walau apapun penjelasan yang diberikan, saya tetap akan didakwa," katanya yang turut yakin tidak bersalah dan akan menjawab segala tuduhan di mahkamah.


Pelajar IPT dibenar pulang sempena Aidilfitri kecuali Sarawak

Lebih 100,000 pelajar institusi pendidikan tinggi (IPT) yang kini berada di kampus dibenarkan pulang ke rumah masing-masing bersempena cuti Hari Raya Aidilfitri kecuali bagi Sarawak.Menurut kenyataan kementerian pengajian tinggi (KPT) hari ini, perkara itu diputuskan pada mesyuarat sidang khas Majlis Keselamatan Negara (MKN) semalam.Menurut kenyataan itu, pergerakan pelajar di setiap IPT akan dilaksanakan secara berfasa bagi memastikan pergerakan terkawal, dengan tarikh pergerakan pulang ke rumah masing-masing ditetapkan mulai 7 hingga 12 Mei manakala tarikh kembali ke kampus bermula 15 hingga 20 Mei.“Pergerakan pelajar bersempena cuti perayaan Aidilfitri ini dianggarkan hanya melibatkan 103,994 pelajar yang kini berada di kampus daripada jumlah keseluruhan 1.3 juta pelajar. Pelajar-pelajar ini terdiri daripada enam kategori pelajar dibenarkan untuk menjalani sesi Pengajaran dan Pembelajaran (PdP) di kampus sebelum ini.“Pelajar diberi pilihan sama ada pulang ke kediaman masing-masing atau kekal berada di kampus bersempena cuti perayaan tersebut. Kebenaran ini selaras dengan kelonggaran yang diberikan oleh MKN sebelum ini kepada sektor pendidikan,” demikian menurut kenyataan itu.Menurut KPT, pergerakan pulang pelajar akan menggunakan tiga kaedah iaitu kenderaan sendiri, dijemput oleh ibu bapa atau penjaga atau menggunakan bas yang diselaraskan oleh IPT.Bagaimanapun, pergerakan melalui kenderaan awam tidak dibenarkan kecuali perkhidmatan penerbangan.Menurut KPT, surat pelepasan perjalanan rentas negeri atau daerah serta tarikh pergerakan pulang dan kembali ke kampus bagi setiap pelajar akan disediakan oleh pihak IPT.Pelajar dan ibu bapa juga diminta merujuk prosedur operasi standard (SOP) “Pergerakan Pelajar IPT Pulang Sempena Cuti Perayaan Aidilfitri dan Dokumen Soalan Lazim” yang disediakan melalui portal rasmi KPT di www.mohe.gov.my.“Pelajar yang mempunyai pertanyaan lanjut berhubung perkara ini boleh terus menghubungi pegawai penyelaras di IPT masing-masing atau Bilik Gerakan KPT di talian 03-8870 6777/6949/6623/6628.“Semua pihak mestilah mematuhi SOP yang sedang berkuat kuasa sehingga arahan terkini berhubung perkara ini dimaklumkan,” demikian menurut kenyataan itu.


Tiada konflik kepentingan pembelian saham oleh KP SPRM, kata lembaga penasihat

Lembaga Penasihat Pencegahan Rasuah (LPPR) berkata tiada konflik kepentingan dalam pembelian saham syarikat-syarikat tertentu oleh Ketua Pesuruhjaya Suruhanjaya Pencegahan Rasuah Malaysia (SPRM), Azam Baki pada tahun 2015.Dapatan tersebut disimpulkan oleh LPPR selepas mendengar keterangan dari Azam sendiri berhubung kontroversi pembelian saham yang menjadi perbahasan hangat di media sosial selepas seorang ahli LPPR, Edmund Gomez membangkitkan perkara itu ketika mengumumkan peletakan jawatan beliau baru-baru ini.Menurut Abu Zahar Ujang yang mempengerusikan lembaga itu, semua ahli LPPR berpuas hati dengan penjelasan Azam sambil menambah tiada siasatan lanjut akan dijalankan terhadap ketua agensi pencegahan rasuah negara itu.“Ahli-ahli LPPR mendapati tiada kepentingan peribadi ke atas saham-saham berkenaan.“Pembelian dibuat di pasaran terbuka dan tiada percanggahan kepentingan dalam pembelian saham. Semua saham telah dipindahkan kepada adiknya, Nasir Baki,” kata Abu Zahar dalam sidang media hari ini.Beliau turut berkata, sekretariat LPPR mendapati Gomez tidak pernah menghantar sebarang surat atau emel berhubung isu itu.Pada 28 Disember lalu, Gomez dilaporkan meletakkan jawatan dari LPPR dalam sebuah surat terbuka.Gomez menyatakan kekecewaannya kerana lembaga penasihat masih tidak bermesyuarat untuk membincangkan isu pegagangan saham Azam yang dibangkitkan di Parlimen pada 14 Disember lalu dan dilaporkan secara meluas oleh media.Surat yang ditujukan kepada Pengerusi Panel Perundingan dan Pencegahan Rasuah SPRM Borhan Dolah itu antara lain turut mempersoalkan pemilikan kira-kira dua juta unit saham oleh Azam Baki di sebuah syarikat senarai awam.Katanya perkara tersebut pernah dibangkitkan pada November lalu namun tidak mendapat respons Borhan.Dalam pada itu, Abu Zahar turut menjemput Gomez supaya berjumpa dengan pihak LPPR dan memberikan bukti dakwaan yang ditimbulkan beliau.“Kami tidak terima apa-apa darinya.”Abu Zahar berkata LPPR akan merujuk isu tersebut kepada Perdana Menteri Ismail Sabri Yaakob susulan gesaan pimpinan pembangkang yang mahu kerajaan mengambil tindakan berkenaan isu tersebut sambil menambah ia juga tidak memerlukan satu Suruhanjaya Siasatan Diraja ditubuhkan.


Mahkamah diberitahu Najib bayar RM23 juta untuk pasukan media antarabangsa

Mahkamah Tinggi hari ini diberitahu bahawa Najib Razak membuat pembayaran hampir RM23 juta melalui 39 keping cek kepada syarikat Semarak Konsortium Satu Sdn Bhd kerana menyediakan perkhidmatan pasukan media antarabangsa dan penulis ucapan bahasa Inggeris kepada bekas perdana menteri itu antara 2011 hingga 2014.
Pengarah syarikat itu, Mohd Omar Mustapha, 51, berkata pembayaran berjumlah RM22,981,688 diterimanya antara 3 Mac 2011 hingga 23 April 2014 kerana syarikat terbabit menyediakan pelbagai perkhidmatan termasuk penyediaan teks ucapan dalam bahasa Inggeris untuk Najib sama ada di dalam atau di luar negara.
"Ia juga bagi menyelaras segala urusan dengan pihak media antarabangsa yang berpusat di Malaysia, menyelaras temu duga Najib sewaktu lawatan ke luar negara dengan media antarabangsa dan menyediakan deraf temu duga atau artikel oleh Najib dalam majalah atau surat khabar dalam bahasa Inggeris," katanya ketika membacakan pernyataan saksinya pada perbicaraan kes rasuah dan pengubahan wang haram dana RM2.3 bilion milik 1MDB dihadapi Najib.
Menurut saksi pendakwaan ke-45 itu, urusan perkhidmatan syarikat tersebut kepada Najib bermula selepas timbulnya isu perkhidmatan oleh Apco Worldwide kepada kerajaan Malaysia yang pada 2010 pihak kerajaan telah membayar RM76.8 juta setahun kepada Apco.
"Pembayaran ini telah dibuat oleh pihak kerajaan atas perkhidmatan PR Antarabangsa (Perhubungan Awam) yang telah diberikan oleh Apco antara Julai 2009 hingga Jun 2010. Pembayaran ini telah menjadi isu yang ditimbulkan oleh pihak pembangkang dalam Parlimen dan saya difahamkan kontrak antara Apco dan kerajaan selepas itu tidak disambung.  "Ekoran daripada isu tersebut, saya melihat terdapat peluang perniagaan di situ dan telah menghubungi Ketua Pegawai Eksekutif Apco di Malaysia pada masa itu, Paul Stadlen untuk bertanya sama ada beliau bersedia untuk keluar daripada Apco dan menyediakan perkhidmatan secara persendirian dan beliau bersetuju," katanya.
Omar berkata Apco antara syarikat PR antarabangsa terbesar di dunia yang beribu pejabat di Amerika Syarikat dan mempunyai cawangan di lebih 30 buah negara termasuk Malaysia.
Saksi itu seterusnya berkata, beliau juga telah berjumpa dengan Najib di pejabat perdana menteri pada Mac 2011 untuk menawarkan perkhidmatan pasukan media antarabangsa dan penulis ucapan bahasa Inggeris kepadanya.
Menurut Omar, dalam perbincangan itu, beliau telah menawarkan perkhidmatan tersebut dan pembayaran berdasarkan tuntutan yang dikemukakannya setiap bulan kepada Najib.
"Pada masa itu, Najib telah bersetuju dengan cadangan perkhidmatan tersebut. Saya tidak meminta sebarang kontrak ditandatangani untuk perkhidmatan ini dan beliau (Najib) juga tidak minta sebarang kontrak daripada saya. Urusan ini hanyalah melibatkan perjanjian lisan sahaja memandangkan isu ini kemungkinan besar boleh dipolitikkan.
"Saya percaya Najib boleh mempercayai saya dalam urusan ini kerana saya pernah bekerja sebagai pegawai khas utamanya ketika beliau memegang jawatan Timbalan Perdana Menteri pada 2004 hingga 2005," katanya.
Ketika disoal balas peguam Muhammad Shafee Abdullah yang mewakili Najib, saksi itu berkata Najib merupakan satu-satunya pelanggan dalam syarikatnya dan setiap bulan beliau sendiri akan ke pejabat Najib untuk mendapatkan cek-cek itu.
"Saya berjumpanya (Najib) setiap bulan dan saya berikan invois termasuk kos operasi dan beliau akan membuat pembayaran. Saya menerima pembayaran selama tiga tahun daripadanya tanpa disoal oleh pihak bank atau sebarang amaran daripada bank," katanya.
Sementara itu, ketika disoal semula oleh Timbalan Pendakwa Raya Ahmad Akram Gharib, saksi itu berkata perkhidmatan yang diberikannya kepada Najib adalah bagi tujuan rasmi dan beliau tidak mengetahui sumber wang yang digunakan Najib untuk membayar syarikatnya.
Akram: Adakah kamu tahu dari akaun mana Najib bayar kepada kamu?
Omar: Saya hanya menerima bayaran melalui cek... setahu saya, beliau menandatangani cek tersebut secara peribadi, di hadapan saya.
Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan Hakim Mahkamah Rayuan Collin Lawrence Sequerah, yang bersidang sebagai Hakim Mahkamah Tinggi diteruskan dengan bekas Ketua Setiausaha Perbendaharaan Mohd Irwan Serigar Abdullah memberi keterangan.


1,925 kes Covid-19, 9 kluster baru dilaporkan

Sebanyak 1,925 kes baru Covid-19 dikesan hari ini termasuk 10 jangkitan import, menjadikan angka keseluruhan penularan dalam negara berjumlah 108,615 kata Ketua Pengarah Kesihatan Dr Noor Hisham Abdullah.Katanya, sebanyak 1,123 pesakit pulih dan dibenarkan pulang, menjadikan jumlah keseluruhan angka sembuh 86,715 kes atau 79.8%.“Selangor melaporkan kes harian tertinggi iaitu sebanyak 747 kes atau 38.8%. Daripada jumlah ini, sebanyak 625 kes adalah daripada kluster-kluster sedia ada dan saringan kontak rapat.“Ini diikuti Kuala Lumpur sebanyak 360 kes (18.7%) dan Pahang 288 kes (15%),” katanya dalam satu kenyataan.Peningkatan kes di Pahang dipengaruhi oleh kluster yang berkaitan dengan penjara iaitu Kluster Tembok Mempaga yang melaporkan sebanyak 282 kes (98%).Noor Hisham berkata terdapat sembilan kluster baru turut dikesan membabitkan Lembah Klang, Sabah, Pahang, Melaka dan Negeri Sembilan.Kluster-kluster di Lembah Klang melibatkan Kluster Seri Lanang (Klang, Gombak, Kuala Selangor dan Petaling); Kluster Jalan Chu serta Kluster Tapak Bina Awan Putih (Lembah Pantai) dan Kluster Integra Ikon (Titiwangsa).Sementara itu Kluster Jalan Satang melibatkan daerah Titiwangsa dan Kepong di Kuala Lumpur; Hulu Langat, Klang, Petaling dan Gombak di Selangor; serta daerah Bentong di Pahang.“Kluster-kluster lain adalah Kluster Tembok Mempaga di Bentong, Pahang; Kluster Timbang Dayang di Kota Belud dan Kluster Teguli di Putatan, Sabah,” katanya.Bagi Kluster Rambai dilaporkan berlaku di daerah Melaka Tengah dan Alor Gajah di Melaka; Petaling di Selangor; dan Rembau di Negeri Sembilan.Tambahnya, kes aktif dengan kebolehjangkitan pula berjumlah 21,443.“Daripada jumlah itu 117 pesakit di tempatkan di Unit Rawatan Rapi termasuk 55 memerlukan bantuan alat pernafasan,” katanya.Dukacita dimaklumkan terdapat dua lagi kematian dilaporkan, menjadikan jumlah mangsa yang maut meningkat kepada 457 orang.


Pendedahan: Najib bakal dapat rumah percuma bernilai RM100 juta di kejiranan mewah KL

Bekas perdana menteri Najib Razak memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur, menerima kelulusan daripada kerajaan namun dibantah menteri dan pegawai kanan, MalaysiaNow boleh mendedahkan.Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1MDB.Ketika dihubungi, satu sumber dalaman Umno mengesahkan Najib membuat permohonan tersebut dari Jabatan Perdana Menteri, memetik satu tindakan yang membolehkan seorang bekas perdana menteri mendapat kelebihan istimewa dan beberapa elaun dan termasuk pemilikan hartanah yang dimiliki kerajaan.“Beliau buat permohonan itu berdasarkan amalan kerajaan yang mentadbir dijangka memberikan penghargaan kepada pentadbiran sebelumnya di atas perkhidmatan mereka dan sumbangan kepada negara,” kata sumber itu kepada MalaysiaNow.MalaysiaNow juga turut difahamkan keputusan untuk meluluskan permohonan Najib tidak disenangi beberapa pegawai kanan dan menteri yang membangkitkan sabitan kes rasuah terhadapnya.Pemandangan dari udara Bukit Petaling di mana terletaknya kira-kira 2.8 ekar tanah bagi pembinaan rumah bekas perdana menteri Najib Razak yang disabit kesalahan jenayah memakan kos sekitar RM100 juta.Terdapat beberapa petanda yang menunjukkan beberapa menteri termasuk dari Perikatan Nasional (PN) dan beberapa menteri Umno daripada kem anti-Najib membantah langkah tersebut.Seorang bekas menteri dan ahli politik Bersatu menyatakan rasa terkejut ketika dimaklumkan mengenai keputusan tersebut, mengatakan ia adalah satu perkara yang pelik berhubung layanan kepada penjawat awam bahkan kepada penjawat awam yang disabitkan kesalahan lebih kecil.“Ingat tak tentang kes seorang anggota polis yang kehilangan kelebihan pencen walaupun sudah berkhidmat selama 30 tahun dalam pasukan? Dia ambil rasuah tak sampai RM700,” katanya.“Namun, kini kita dengar orang yang disabitkan kesalahan berhubung dana RM42 bilion (dapat kelebihan),” tambahnya merujuk sabitan kes Najib berkait dana SRC International.“Keistimewaan” kepada Najib turut termasuk penganugerahan pemilikan sebuah tanah premium dengan keluasan lebih 120,000 meter persegi di Bukit Petaling, kawasan kejiranan eksklusif di tengah-tengah Kuala Lumpur, selain pembinaan banglo di kawasan itu melibatkan kos RM100 juta.Di bawah undang-undang yang diperkenalkan pada awal 80-an, bekas perdana menteri itu berhak untuk memilih tiga jenis elaun perumahan dalam bentuk penghargaan daripada kerajaan.Kemudahan tersebut tersenarai di bawah Akta Ahli Parlimen (Saraan) dan boleh dipilih sama ada dalam bentuk rumah kerajaan lengkap dengan segala keperluan, elaun RM10,000 sebulan jika beliau memilih untuk tinggal di kediaman sendiri atau pemilikan sebuah rumah yang dihadiahkan oleh kerajaan.Beberapa pemeriksaan mendapati Dr Mahathir Mohamad, yang mengetuai kerajaan sebanyak dua kali termasuk 23 tahun pada penggal pentadbiran pertamanya menerima elaun RM10,000 sebulan sementara penggantinya Abdullah Ahmad Badawi menerima rumah daripada kerajaan berdekatan kawasan bersejarah, Carcosa Seri Negara.Sejak pentadbirannya tumbang dari tampuk kuasa, Najib tinggal di rumah kediaman peribadinya di Taman Duta, menerima elaun sebanyak RM10,000, namun kini memilih untuk mendapatkan rumah percuma daripada kerajaan.Pemandangan bangunan pencakar langit di Kuala Lumpur menjadi latar suasana Bukit Petaling, di mana sekitar 2.8 ekar tanah dikhususkan untuk pembinaan sebuah rumah untuk bekas perdana menteri Najib Razak yang disabitkan kesalahan rasuah.Difahamkan Najib membuat permohonan rasmi kepada kerajaan awal tahun ini susulan lawatan ke tanah kosong tersebut.“Hartanah itu mempunyai nilai pasaran sebanyak RM20 juta lebih daripada apa yang diberikan kepada Abdullah,” kata agen hartanah yang memiliki kepakaran dalam hartanah eksklusif di ibu negara.Sejak ditumbangkan daripada kuasa dan berdepan puluhan pertuduhan rasuah, Najib menjenamakan semula dirinya sebagai jaguh rakyat biasa menggunakan slogan “Bossku” yang digunakan secara meluas di platform media sosial.Beberapa serbuan susulan kejatuhannya, pihak berkuasa menyita senarai panjang barangan mewah termasuk barangan kemas, jam tangan, beg tangan mewah yang bernilai ratusan juta ringgit di mana penyiasat mempercayai ia berkait dengan skandal 1MDB.Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.Rayuan Najib bagi sabitan kes tersebut masih berjalan ketika ini.Beliau juga dilarang untuk melakukan perjalanan ke luar negara sejak 2018 namun berjaya mendapatkan pasport untuk ke Singapura akhir bulan ini.Bulan lalu, beliau juga memenangi permohonannya terhadap tuntutan Lembaga Hasil Dalam Negeri (LHDN) bulan lalu bagi menangguhkan pembayaran kira-kira RM1.7 bilion cukai tertunggak.


Warga miskin kota

Ramai kawan-kawan kurang faham mengapa aku menjalani hidup bersendirian, kais seminggu makan dua hari.Sebenarnya kawan-kawan tidak faham gaya hidup aku ketika ini amat-amat lumayan. Tidak pernah aku merasai hidup selumayan seperti yang aku alami hari ini.Aku mengukur hidup aku bukan dengan hitungan asing. Aku mengukur hidup aku dengan hitungan kehidupan aku sendiri. Hidup dulu dan hidup sekarang.Tangga patukan aku ialah diri aku sendiri. Pernah satu kali sepulang aku dari 20 tahun berkelana aku ingin mencuba nasib.Di satu “soiree” jamuan makan malam Maulud Rasul Nabi Isa aku bertemu dengan seorang gadis Tionghua.Aku ingin mencuba nasib dengan gadis manis, ayu, cun dan bergetah ini.Ketika itu kejantanan aku liar. Jantan yang disira air anggur merah menambah liar kejantanan aku.“I love to date you. We could have good time”. Aku bercakap sambil tangan aku memegang tangan gadis ini.Gadis ini menarik tangannya dan memandang tepat pada muka aku. Macam dia tidak percaya dengan ajakan aku untuk keluar bercanda-canda. Ajakan datang secara terbuka.“Why should I go out with you?” Jawapan rasional lagi pragmatik dari gadis ini tidak memeranjatkan aku.Aku menggunakan seluruh pengalaman mengayat yang pernah aku gunakan di Melbourne, Karachi, Brussels, San Sebastian dan di London.Kata bual aku ketika mengayat jarang gagal. Dialog aku ini seangkatan dengan dialog dalam filem buatan Woody Allen.“Darling. I am the lowest of the low. After you dated me, the next guy would always be better”.Aku menerangkan akulah jantan terakhir yang paling sengkek. Sesudah bercumbu kasih dengan aku semua jantan yang ditemui salepas aku pasti lebih kacak, lebih “elegance” dan lebih berada daripada aku.“Do you have a car?” Minah ini bertanya sama ada aku ada kereta atau tidak.Bukan sahaja aku tidak memiliki kereta malah memandu kereta pun aku tidak tahu. Pertanyaan berasakan meterial sedemikian memerlukan jawapan yang pantas.“But… darling we don’t need a car. We don’t have to do it in a car. All we need is a packet of condom”. Jawapan aku ringkas, jelas, tuntas dan menuju ke tujuan asal.Kalau di London atau di Brussels pasti aku akan mendengar jawapan “not this weekend Isham…maybe next week”. “Bukan hujung minggu ini.”Dan seterusnya pasti satu kisah akan bermula untuk disimpan dalam “biografi gelap” aku yang tidak akan terbit. Tapi malam itu di Petaling Jaya tahun 1996 aku disekolahkan oleh Amoi yang aku minati ini mencari jantan berkereta bukan mencari jantan pandai “mengkereta”.Malah aku pernah terbaca tentang seorang pemimpin parti Islam yang arif memahami hubungan kereta dengan sex.Dilaporkan si Mamat pemimpin parti Islam ini membelikan kereta untuk dihadiahkan kepada bini muda. Pastilah Audi Q7 lebih ketat dan sendat, lagi mahal dari sekotak Durex dalam poket aku.Sekarang baru aku faham kenapa Kuala Lumpur selalu sesak. Agaknya setiap Amoi yang hendak ditiduri memerlukan kereta. Ini ditambah pula dengan Thangachi dan Minah. Maka padatlah Kuala Lumpur dengan kereta.Apa yang nak aku surahkan di sini bukan hal kereta. Atau tentang sosok macam aku yang tidak memiliki kereta. Atau tentang Jantan cuba mengayat Betina. Tetapi tentang orang miskin. Si Miskin yang bukan sahaja tak mampu membeli kereta malah nak makan pun susah.Penulis Amerika Scott Fitzgerald (1896-1940 ) pernah berkata “orang kaya ini lain dari kamu dan aku”.Lalu dijawab oleh Ernest Hemingway (1899-1961) “mereka banyak duit”.Kalau kita tak pernah susah maka kita tak tahu apa itu susah. Kalau kita kaya maka kita tak tahu apa itu miskin. Tak tahu apa itu lapar.Aku sendiri ketika merantau menjadi “pendatang haram” di Karachi pernah tidak makan selama tiga hari.Ini ketika poket aku kosong. Saku yang amat kosong lagi kering. Ketika ini aku menumpang tidur di bilik pelajar dari Patani: No 4, Wus Internasional Hostel University of Karachi.Tuan empunya bilik yang aku tumpang ini pun sama tidak berduit macam aku.Maka aku tahu apa rasanya ketika tidak ada duit dan tidak ada makanan. Aku masih ingat lagi ketika tak ada makanan untuk terus hidup, aku minum air. Aku masuk ke dapur hostel mencari-cari jika terjumpa roti kering.Tempat tidur yang paling kokak dalam dunia ini juga aku pernah tidur.Selama dua minggu aku tidur dalam lokap polis di Bombay. Tidur di sebelah tandas yang tersumbat najis di atas simen berbantalkan tangan. Kemudian aku pindah ke penjara Arthur Road, Bombay. Di penjara ini aku menumpang selama tiga bulan.Dua babak ini menjadi ukuran hidup aku. Hari ini aku mampu makan di warung Brickfields yang aku anggap amat mewah.Malah aku kini tidur di atas tilam, ada bantal dan ada kain selimut. Kalau pun aku tidur di atas tikar mengkuang aku anggap ini masih lagi nikmat dunia yang aku wajib bersyukur.Justeru hari ini aku menganggap hidup aku mewah lagi lumayan. Kerana ianya melintasi tangga patukan aku sendiri. Kemiskinan yang datang ke meja aku bukan di rancang. Ianya datang secara natural.Hakikatnya aku tak perlu mengikut jejak langkah George Orwell (1903- 1950).Dia sengaja menjadi “clochard atau tramp” di Paris dan Lodon. Orwell mencari pengalaman sebagai fakir miskin tanpa tempat tinggal dalam kota Paris dan London.Orwell merakamkan pengalaman “jadi papa kedana” dalam buku “Down and Out in Paris and London”.Di London aku selalu terserempak dengan sosok yang dipanggil “tramp”. Kalau di Malaysia sosok ini dipanggil gelandangan.Aku enggan menggunakan istilah gelandangan. Perkataan ini memberi makna sosok-sosok ini mengganggu perjalanan kita.Mereka menjadi penghalang. Pergi tersepak, pulang terlanggar. Istilah sopan dari aku ialah warga miskin kota.Warga miskin kota ini menjadi sebahagian dari rupa bentuk pemandangan kota. Kota mana pun dalam dunia ini kita akan bertemu dengan “tramp”.Charlie Chaplin seawal tahun 1915 membuat filem bisu “The Tramp”. Ini gambaran awal tentang warga miskin kota di London.Pada awalnya ketika aku menjadi warga kota London aku kurang faham tentang warga miskin kota di London.Setiap kali aku ke China Town, Gerrad Street aku pasti akan ternampak seorang “tramp” mungkin dari Pakistan atau India.Ini pemandangan yang “rare”. Kebiasaan warga miskin kota di London berkulit putih. Sosok berkulit coklat ini menjadi sebahagian daripada pemandangan China Town London tahun-tahun 80-an. Setiap kali aku ke China Town aku akan ternampak sosok ini.Kadang-kadang bila aku pulang dari sekolah aku di Riding House Street menuju ke Soho aku akan terserempak dengan beberapa warga miskin kota.Aku ternampak satu dua orang sedang duduk bersandar di tembok bangunan atau di lorong kecil.Majoriti lelaki dan sesekali aku ternampak perempuan. Mereka biasanya memegang botol yang terbungkus dalam surat khabar atau plastik hitam. Ini botol alkohol teman hidup mereka.Di hadapan tempat mereka duduk bersandar akan ada kotak kosong dengan beberapa keping duit sen. Ini sebagai tanda mereka meminta derma.Buku Orwell, Down and Out in Paris and London diterbitkan pada 9 Januari 1933. Buku ini menyambung kembali babak yang digambarkan oleh Charlie Chaplin.Bayangkan seawal tahun 30-an lagi warga miskin kota sudah wujud di dua kota paling kosmopolitan dalam dunia, Paris dan London.Pengalaman menjadi warga miskin kota ini digambarkan oleh Orwell dengan jelas.Orwell tidur di tepi bangunan atau di bangku dalam taman. Kemudian minta sedekah sambil menyusur ke pintu belakang restoran dengan harapan terjumpa makanan.Bila Margaret Thatcher (1925-2013) menjadi perdana menteri (1979-1990) dan dasar ekonomi United Kingdom mula beralih dari ekonomi berkebajikan kepada ekonomi pasaran.Dalam masa yang tidak lama jumlah warga miskin kota di London meledak naik.Hampir di setiap pintu masuk ke stesen kereta api bawah tanah di pusat kota akan ditemui peminta sedekah. Miskin baru adalah manifestasi hasil dasar ekonomi “Thatcherite”.Dasar ekonomi pasaran yang diajukan mahu menjimatkan belanjawan negara justeru mengurangkan dana sokongan kebajikan kepada warga miskin. Pemotongan dana keselamatan sosial amat jelas membantu kemunculan warga miskin kota.Magaret Thatcher akan terus dingati sebagai “The Milk Snatcher – pencopet susu”.Pada tahun 1971, Thatcher membatalkan minuman susu percuma kepada pelajar di sekolah-sekolah. Ketika itu dia menteri pelajaran dalam kerajaan Konservatif Edward Heath.Dalam negara berkebajikan seperti United Kingdom banyak bantuan dana dari daulah kepada mereka yang tidak mampu.Warga tanpa kerja mendapat bantuan kewangan mingguan untuk sara hidup minima. Sewa rumah, dana penjagaan anak dan bantuan keluarga adalah sebahagian dari dasar negara berkebajikan.Ini diserang musnah oleh Margaret Thather yang membawa fahaman ekonomi neo liberal yang berpaksikan pasaran.Jaring, raga dan tangguk daulah untuk menampung kesampaian warga miskin kota terbarai. Maka tugas kebajikan terpulang ke beberapa badan amal.The Salvation Army dari Gereja yang ditubuhkan di London pada tahun 1865 kini datang membantu warga miskin kota dengan menyediakan makan percuma dan tempat menginap sementara. Kumpulan Hindu Hare Rama, Hare Krishna juga memberi makanan percuma kepada warga miskin kota.Aku masih ingat lagi satu malam di musim sejuk tahun 1987 ketika aku pulang dari sekolah aku sama-sama beratur di Charing Cross Road untuk mengambil secawan sup panas dari Salvation Army.Badan amal Kristian ini memberi makan kepada sesiapa saja yang beratur. Aku ingin merasa sup panas seperti yang pernah dirasakan oleh Orwell satu masa dulu.Pada tahun 1988 ekonomi United Kingdom jatuh merundum. Jumlah warga miskin kota di London bertambah. Muka-muka baru muncul. Kini anak-anak muda kelihatan mula tidur di kaki lima.Aku hanya menjadi pemerhati. Tapi aku yakin setiap sosok yang aku lihat terbungkus tidur di tepi kabin telefon dengan seekor anjing kesayangan pasti memiliki kisah hidup yang tersendiri.Ada yang kehilangan kerja, putus rumah tangga, putus cinta, masalah dadah dan alkohol atau ditolak oleh keluarga.Ketika aku belajar di Riding House Street aku juga bekerja sebagai pelayan di Restoran Garuda di 150, Shaftesbury Avenue di London. Sekolah filem aku tak jauh dari Soho, wilayah lampu merah London.Soho juga tak jauh dari Restoran Garuda. Daerah ini semuanya dalam wilayah West End – tempat bercanda-canda. Wilayah panggung, wilayah restoran, wilayah jantan cari betina atau jantan cari jantan. Wilayah raba peha, buka dompet.Garuda, restoran masakan Melayu Minang ini dianggap restoran “chic” dalam kota London.Tuan empunya ialah Pak Brahim. Dulu Pak Brahim bertugas di stesen radio BBC di Bush House, bahagian Bahasa Indonesia.Yang menjalankan restoran ini ialah empat orang anak lelaki Pak Brahim – Karl, Uyung, Joni dan Hadi. Uyung menjadi tukang masak. Sebahgian besar hidup aku di London adalah bersama Garuda dan anak-anak Pak Brahim.Pada bulan September 1991 kota London heboh. Heboh kerana warga miskin kota akan mengeluarkan akhbar The Big Issue.Ini akhbar tentang warga miskin kota. Akhbar ini dijalankan secara profesional, keluaran seminggu sekali.Isinya adalah tulisan kontemperori yang bersangkutan dengan apa yang menjadi perbualan nasional dan global pada minggu atau bulan itu.Bezanya penjual akhbar ini adalah warga miskin kota. Mereka mendapat setengah dari apa yang mereka jual.Penjualan ini bertujuan membantu warga miskin kota dari terus terjerumus tenggelam ke dalam lubuk kemiskinan. Jadi penjual Big Issue juga akan mengembalikan nilai harga diri mereka.Ketika Big Issue heboh diperkatakan di London aku kembali teringat kepada tulisan Orwell ketika dia papa kedana di Paris. Orwell bekerja sebagai tukang cuci dan tukang basuh pinggan mangkuk di sebuah restoran di Paris.Orwell melihat bagaimana tukang basuh pun akan memandang hina terhadap warga miskin kota yang memungut lebihan makanan.Aku di kota London yang bekerja sebagai pelayan pada tahun 80-an juga melihat perkara yang sama.Di hadapan Garuda ada sebatang pokok. Di bawah pokok terletak tong sampah Majlis Bandaran London.Selalu aku ternampak warga miskin kota datang membuka tong dengan harapan akan bertemu dengan lebihan makanan dari restoran.Satu malam sebelum Garuda ditutup, aku membawa sampah untuk dimasukan ke dalam tong sampah. Aku bersua dengan John. Anak muda 20-an berbadan agak gempal. John sedang mencari makanan.“Just wait here. I get you some egg fried rice.” Aku masuk dan mengambil nasi goreng lebihan dari makanan pekerja.“Thanks mate.” John mengambil dan terus beredar.Malam esoknya aku nampak John sekali lagi. Kali ini dia melintas depan Garuda agak awal sebelum restoran ditutup.“You should come after 11. I’ll keep a packet of egg fried rice for you.”Biasanya sebelum restoran ditutup mungkin ada nasi lebih atau makanan pelayan tersalah pesan. Biasanya akan dibuang. Semenjak aku berkenalan dengan John makanan lebihan tidak pernah terbuang lagi.Aku mula berkenalan dengan John pada musim sejuk 1991. Sesudah aku menjadi pelanggan The Big Issue.“John where do you park?” Aku bertanya di mana dia bermalam.“At Piccadilly, end of this road… not too crowded”. Aku tahu wilayah ini. Tidak jauh dari Garuda.Tak jauh dari Oxford Street. Dan tak jauh dari sekolah aku. Aku tergambarkan john terbungkus akan tidur di bucu kedai atau di lorong kecil yang berselirat di wilayah ini.Pernah satu petang aku ternampak John melintas di hadapan restoran. John menggamit aku. Aku keluar dari Garuda datang menemui John.“You are early. What’s up?” Aku bertanya.John membuka jaket musim sejuknya. Dalam saku kiri dan saku kanan jaketnya tersorok dua botol. Satu vodka dan satu rum. Aku kenal jenama minuman ini.“Have one Isham. I got my cheque today”.“Thanks. I’m working. Another time”. Aku menolak jemputan. Tapi aku juga tidak mahu mengecilkan hatinya.Baru aku sedar John ada mendapat bantuan sosial dari kerajaan.Ketika ini aku jadi bingung. Alamat jalan mana yang digunakan oleh John untuk menerima cek ini. Niat ingin tahu itu mati begitu sahaja kerana pelanggan mula masuk ke Garuda.Sepanjang musim sejuk dihujung minggu ketika aku bekerja di Garuda aku pastikan akan ada nasi goreng atau apa-apa lebihan makanan untuk John. Aku masukkan ke dalam kotak makanan dan letakan di tepi pokok kayu, tidak dalam tong sampah.Musim bunga tiba. Peperiksaan pun sampai. Kemudian musim panas masuk. Masuk musim panas kampus aku ditutup. Cuti panjang bermula. Bila cuti panjang bermula, aku bekerja enam hari seminggu.Di pertengahan musim panas aku mula sedar bahawa John tidak muncul lagi.Nasi goreng yang aku letakkan di tepi pokok sebelah tong sampah tidak diambil. Akhirnya aku tidak meninggalkan apa-apa makanan lagi.Tiba-tiba satu malam John muncul kembali. Aku ternampak dia tercari-cari di tepi pokok. Aku keluar untuk bertanya khabar“Hi John. Where have you been? Haven’t seen you for a long time. Mana kau pergi lama tak nampak”.“Isham. I went for a holiday”.Wow. John seorang warga miskin dari kota London bila musim panas sampai dia pun pergi bercuti.Aku tergambarkan John di tepi pantai pulau Majorca Sepanyol atau di pantai Ibiza.Pantai-pantai ini menjadi pilihan warga United Kingdom ketika bercuti di musim panas.“Where did you go?” Aku juga nak tahu di mana kawan aku seorang warga miskin kota bercuti pada musim panas tahun 1992.Aku mahu berkongsi gembira.“Isham. I left Picadillly and went to Oxford Street. And stayed there all summer. Nice and crowded..loads of tourist”. John menjawab.“Where?” Aku bertanya dengan suara kuat.“Oxford Street”. Jawapan John dengan tenang.Bila aku terdengar John menyebut nama Oxford Street aku hampir nak jatuh pengsan. Aku nak terbarai ketawa. Tapi aku tidak ketawa. Takut dianggap menghina.Jawapan jujur dari warga miskin kota ini termasuk dalam kata bual paling klasik.Jawapan John ini sama saperti jawapan seorang warga miskin kota Kuala Lumpur yang tidur di Jalan Pudu mengakui hilang sebulan kerana pergi bercuti ke Petaling Street.Epilog:Pada November tahun 2001 aku keluar dari Kamunting. Bilik pejabat lama aku di mana aku ditangkap diambil kembali oleh Richard tuan empunya.“Isham, feng shui tidak baik”. Richard memberi aku nasihat agar aku tidak kembali ke pejabat yang sama.Aku menyewa di bangunan yang sama tapi lantai yang berbeza.Pada November 2001 seorang Minah cun dari Kanada datang bertanya khabar. Minah ini mungkin terbaca tentang Universiti Bangsar Utama (UBU).Aku terlupa nama Minah ini. Minah ini setengah Mat Saleh setengah Cina.Minah ini membuka surah tentang memberi makanan percuma yang dilakukan oleh anak anak muda di Canada, terutama mereka yang anti-perang.Ketika ini aku sudah berkenalan dengan Tad yang ketika itu sedang belajar untuk membuat persediaan menyambung belajar ke Australia.Aku cadangkan kepada Tad agar membuat kerja amal memberi makan percuma kepada warga miskin kota Kuala Lumpur. Sama seperti yang dilakukan oleh anak muda di Canada, Salvation Army dan Hare Rama, Hare Krishna di London.Maka lahir Food Not Bomb – Makanan Bukan Perang.Kumpulan inilah yang pertama menjalankan kerja amal memberi makan percuma kepada warga miskin kota di Kuala lumpur.Hari Ahad petang Tad dan kawan kawan datang memasak didapur pejabat aku di Jalan Kemuja, Bangsar Utama. Yang lainnya ialah sejarah.Epilog Dua:Pada tahun 2014 aku membawa teater Bilik Sulit ke London. Restoran Garuda masih di 150, Shaftesbury Avenue Restoran bertukar nama menjadi Bali Bali. Pemiliknya masih keluarga Pak Brahim. Tukang masak masih Uyung.Aku pergi menziarah Piccadilly kalau-kalau terserempak dengan John. John tidak berada di lorong itu lagi. Dari Piccadily aku melencong ke Gerrad Street, China Town. Clochard atau tramp atau warga miskin kota berkulit coklat dari India atau Pakistan itu tidak ada lagi ditempat biasanya, di pintu masuk ke China Town.


Malaysia catat 1,213 kes baru dengan 3 kematian

Malaysia mencatatkan 1,213 kes baru Covid-19 hari menjadikan kes keseluruhan penularan dalam negara berjumlah 328,466.Negara juga mencatat sebanyak 1,503 kes sembuh menjadikan jumlah keseluruhan kes sembuh meningkat kepada 312,461.Selangor masih menjadi negeri yang paling tinggi mencatat kes harian dengan 353 kes dicatat hari ini.Ia kemudian disusuli Sarawak (303), dan Johor (142), sementara Perlis dan Putrajaya tidak mencatatkan kes jangkitan hari ini.Hanya Wilayah Persekutuan Labuan sahaja yang mencatatkan kes 1 digit hari ini.Kes aktif dengan kebolehjangkitan pula kini berjumlah 14,782.Daripada jumlah itu, 155 pesakit ditempatkan di Unit Rawatan Rapi termasuk 54 orang memerlukan bantuan alat pernafasan.Malaysia turut mencatat 3 lagi korban akibat Covid-19, menjadikan jumlah mangsa yang maut meningkat kepada 1,223 orang.


Kartel dadah didalangi peniaga bergelar ‘Tan Sri’, ‘Datuk’

Bukit Aman hari ini menjelaskan tiga individu bergelar ‘Tan Sri’ dan ‘Datuk Seri’ yang disyaki mendalangi kartel dadah antarabangsa yang berpangkalan di negara ini bukan ahli politik atau terlibat dengan mana-mana parti politik, sebaliknya merupakan ahli perniagaan.Pengarah Jabatan Siasatan Jenayah Narkotik (JSJN) Bukit Aman Razarudin Husain berkata walaupun telah dikenal pasti, pihaknya tidak akan terburu-buru menahan tiga indivdu terbabit.“Memang seorang Tan Sri dan dua Datuk Seri itu kini berada dalam radar kami, namun polis masih menjalankan siasatan lanjut dan lengkap supaya selepas ditahan serta ketika pendakwaan kelak dapat dibuat tanpa sebarang kecacatan. Kita tidak mahu apabila tangkapan ke atas mereka yang berpengaruh ini dibuat (mereka) kemudian dilepaskan (kerana siasatan tidak memadai).“Jadi biar polis jalankan kerja kami iaitu mendapatkan maklumat serta bukti yang lengkap terlebih dahulu sebelum mengambil tindakan selanjutnya iaitu menahan tiga individu tersebut,” katanya dalam sidang akhbar di George Town hari ini.Semalam, ketika mendedahkan mengenai ‘kingpin’ dadah itu, Razarudin dilaporkan berkata ketiga-tiga individu tersebut menggunakan status mereka untuk menjalinkan hubungan dengan individu berpengaruh bagi “menghalalkan” wang haram hasil daripada aktiviti jenayah berkenaan.Razarudin juga dilaporkan berkata hasil keuntungan aktiviti dadah sebelum ini digunakan mereka sebagai modal membuka perniagaan dalam sektor perhotelan, perkapalan, pengangkutan dan besi bagi mengelak kegiatan itu dihidu pihak berkuasa.Dalam pada itu, Razarudin berkata tindakan undang-undang ke atas individu berstatus bukan perkara baharu kerana polis sebelum ini pernah mengambil tindakan sama ke atas beberapa individu bergelar Datuk di bawah Akta Dadah Berbahaya serta Langkah-Langkah Pencegahan Khas (LLPK).“Tahun lepas misalnya, kita mengambil tindakan di bawah LLPK terhadap dua individu bergelar Datuk melibatkan kes di Melaka dan Kelantan selain kes sama pada 2017. Cuma kes-kes begini sebelum ini tidak begitu mendapat liputan,” katanya.Sementara itu, beliau berkata pihaknya tidak akan berkompromi terhadap pegawai dan anggota polis yang didapati melindungi serta menyalurkan maklumat kepada sindiket pengedaran dadah.“Jika mereka yang ditahan itu tidak sampai ke peringkat mahkamah, saya akan pastikan mereka dikenakan tindakan tatatertib sehingga dibuang kerja. Ini amaran keras kepada semua pegawai dan anggota polis yang terlibat melindungi sindiket pengedaran dadah,” katanya.Razarudin berkata demikian sebagai mengulas penahanan empat individu termasuk pegawai kanan polis berpangkat ASP yang direman bagi membantu siasatan berhubung kes rasuah kerana melindungi sindiket pengedaran dadah sejak beberapa tahun lalu.Pegawai polis berusia 43 tahun itu bersama seorang anggota berpangkat Lans Koperal berumur 40 tahun dan kakitangan Majlis Bandaraya Pulau Pinang (MBPP) berusia 36 tahun serta seorang ahli perniagaan berusia 29 tahun ditahan Suruhajaya Pencegahan Rasuah Malaysia (SPRM), Khamis lalu.Keempat-empat suspek dipercayai menerima wang suapan berjumlah RM500,000 daripada sindiket pengedaran dadah sejak beberapa tahun lalu bagi melindungi serta tidak membocorkan maklumat berhubung sindiket pengedaran dadah di sekitar negeri ini.